Jean Pierre Duvoisin: Telemake\nJean Pierre Duvoisin\nIturria: Telemake: Ulizeren semearen gertakuntzak, François de Salignac de la Mothe Fénelon / Jean Pierre Duvoisin (Eli Kruzetaren edizioa). Euskal Editoreen Elkartea, 1997\nKalipzok espantiturik entzuten zituen hain solas zuhurrak. Xarmagarrienik edireiten zuen ikusteaz Telemake lañoki aithortzen, sobra lastertasunez eta ez aski ethorkor izanez, Mentor zuhurraren aldera egin zituen hutsak. Bihotz bat miresgarri bezain handia eta gora edireiten zuen gizon gazte haren baitan, zoinak bere burua hogendun aitortzen baitzuen, eta bere arinkeriez hanbat ongi baliatu zela, zuhur, geroaren beldurti, eta oraikoan begiratu bilhakatzeko.\n Nere Telemake maitea, zioen aintzina mintza zaite. Berantzen zaut jakitea heia nola athara zinen Egiptotik eta non berriz ediren zinduen Mentor zuhurra, zeinaren galtzea hanbat arrazoinekin minki hartu baitzinduen.\nTelemake huneletan bere solasari berriz lotu zen:\nEgiptoar prestuenak eta erregeren aldera zinenak, bentzutuak izanez, eta errege hila zela ikusirik, bertzei amor emaitera bortxatuak izan ziren. Termutis deitzen zen bertze errege bat altxatua izan zen. Feniziendarrak Ziprako tropekin gibelat bihurtu ziren errege berriarekin batasuneko patuak egin ondoan. Termutizek bihurtu zituen preso ziren feniziendar guziak, eta heiekin batean sartua izan nintzen. Dorretik ilkiarazi ninduten. Bertzekin baltsan sartu nintzen untzian. Berriz peskiza abiatu zen ene bihotzaren zolan izarniatzen. Jadanik haize on batek gure belak hanpatzen zituen. Sakerek arrauekin urratzen zituzten uhin harrapotsuak. Itsaso zabala untziz estalia zen. Mariñelak irrintzinaz zauden. Goihenak eta mendiak higualtzen ziren emeki-emeki. Abiatzen ginen ez gehiago ura eta zerua baizik ikusten, noiz-eta-ere atharatzen zen iguzkiak iduri baitzuen itsaspetik bere su izarniatiak ilkiarazten zituela. Haren arraioek urheztatzen zituzten mendi gainak, zeinak oraino apur bat ortzira ikusten baikintuen, eta zeruak, urdin uher batez karantzatuak, piaia on bat agintzen zeraukun.\nFeniziendarra bezala egorria nintzen arren, enekin ziren feniziendarretarik batak ere ez ninduen ezagutzen. Narbalek, zeinak manatzen baitzuen ni ezarri ninduzten untzian, galdegin zerauzkidan ene izena eta ene herria, ziolarik:\n Feniziako zein hiritako zara?\n Ez naiz feniziendarra ihardetsi nioen, bainan egiptoarrek Feniziako untzi batean itsasotan atzaman ninduten. Feniziendarra bezala Egiptoan gathibu egotu naiz. Izen hunen azpian luzez pairatu izan dut; izen hunen azpian libratu naute.\n Zein tokitakoa zara bada? erran zeraudan Narbalek.\nOrduan huneletan mintzatu nintzaioen:\n Telemake naiz, Ulize, Grezian Itakako erregearen semea. Ene aitak bere burua deitatu du Troiesko hiria sethiatu izan duten bertze errege guzien artean, bainan ez diote jainkoek eman bere sor-lekuaren berriz ikustea. Asko lekutan bilhatu izan dut. Zoriak hari bezala jazartzen deraut. Dohakabe bat ikusten duzu, zoinak beretara itzultzeko eta bere aitaren edireiteko zorionarentzat baizen ez baitu lehiarik.\nNarbal espantimendurekin begiratzen zitzaudan eta ene baitan ez dakit zer dohatsurik ikusten zuela iduritzen zitzaioen, bertze gizonen arrontean edireiten ez denik. Ethorkiz zina eta bizarra zen. Ukitua izan zen ene dohakabetasunaz, eta mintzatu zitzaudan fidantzia batekin, zeina jainkoek usnatu baitzioten, hestura handi batetarik begira nintzan amoreagatik.\n Telemake erran zeraudan, zure erranez ez dut dudarik, eta hetaz dudatzen ere ez nakike. Begitartean izartuak dituzun eztitasunak eta prestutasunak zure gainean idurikortasunik ez deraute uzten. Hautemaiten dut ere jainkoek, zeinak bethi zerbitzatu baititut, maite zaituztela, eta nahutela nik ere maita zaitzadan, nere semea bazina bezala. Kontseilu on bat emanen derautzut, eta saritzat ixiltasuna baizen ez derautzut galdegiten.\n Etzaitezila beldurti lerrakortasunik den gutiena izan dezadan niri konfidatu nahiko dituzun gauzen gainean. Zenbat gazte naizen arren, nere sekretuaren behin ere ez erraiteko azturan ohitua naiz, eta oraino hobeki bertzerena, zer nahi estakururen azpian, ez behin ere salhatzean.\n Nola, hanbat gaztetasun handian ixiltasunari jarri ahal izan zara? Ongi atseginekin adi nezake heia zer mainaz onhetsi izan duzun begirakortasun hori, zeina baita gobernu zuhurrenaren asentua, eta zeina gabe alferrak baitira bertze antze guziak.\n Ulizek erran nioen, Troiesko sethiora abian, besoetan eta belhaunen gainean hartu omen ninduen. Maiteki besarkatu ondoan, hitz hauk erran zerauzkidan, ezin entzun netzakeien arren: «Oi ene semea! Jainkoek begira nezatela hire sekulan ikustetik. Lehenago Parkek hire egunen haria ebaki dezatela, noiz-eta-ere hasia baizik ez baita, hala nola epaileak bere segaz zabaltzera abiatzen den lore uzter bat ebakitzen baitu. Ene etsaiek leher ahal hezatela hire amaren eta nere begietan, gaizkindu behar balin baduk egun batez eta prestutasunari ihes egin! Oi ene adiskideak! zioen oraino. Hanbat maite dudan seme hau uzten derautzuet. Hunen haurtasunaz arta izan zazue. Baldin maite banauzue lausengu galgarria urruntazue hunenganik. Bere buruari gaihentzen erakatsozue. Izan dadiela zuhañ tantai baten pare, zoina uzter delarik xuxentzeagatik zuflarazten baitute. Oroz gainetik ez dezazuela deusere gupidets hunen bilhakarazteko zuzen, ongiegile, egiati, eta zin ixiltasunaren begiratzeko. Gezur erraiteko gai denak ez du gizontzat behatua izaitea merezi, eta nork ere ixiltasunaren begiratzen ez baitu haina manamenduaz ez da gai.\nHitz hauk erraiten deraizkitzut, neorriri ardura erraiteko arta hartu izan baitute, eta nere bihotzaren barreneraino sartu baitira. Ardura nere baitan erreberritzen ditut.\nGoizdanik ixiltasunari laketarazi ninduten nere aitaren adiskideek. Haurtasunik samurrenean nintzen oraino, eta jadanik konfidatzen zerauzkidaten jasaiteko zituzten bihotz minak, ikusteaz ene ama ausart multzu handi baten buruiopean, zeinek harekin ezkondu nahi baitzuten. Hola, ordudanik gizon umo eta segur batentzat nindaukaten. Egiteko handienez ixilik mintzatzen zeraizkidan. Gizongeien urruntzeko egin gogo ziren gauza guziez jakintsun egiten ninduten. Hazia nintzen nere baitan zuten konfidentziaz. Jadanik gizon egin batentzat naukan nere burua. Behinere ez dut hutsik egin. Egundaino etzait hitz bakar bat lerratu sekreturik ttipiena ageraraz zezakeienik. Ardura gizongeiak ni mintzarazi nahiz destatzen ziren, haur batek zerbait inporta zuenik ikusi edo entzun balin bazuen etzuelakoan jakinen begiratzen. Bainan, gezurrik gabe, eta erran behar etzirenak begiratuz, ihardesten ongi jakina nintzen.\nOrduan Narbalek erran zeraudan:\n Ikusten duzu, Telemake, feniziendarren botherea. Beren ezin kondatuzko untziez lotsagarri dira inguruetako jendaia guziei. Herkulen harroinetaraino egiten duten tratuak, aberastasun batzu emaiten diotzate, jendaia aberatserenak iragaiten dituztenak. Zezoztriz handiak, zeinak itsasoz behin ere ez baitzituen bentzuturen, ongi nekhez garhaitu zituen lurrez, Oriente guziaz nausitu zen armada berekin. Luzez pagatu ez dugun zerga bat ibendu zeraukun. Aberatsegi eta sobra botheretsu ziren feniziendarrak luzez pairatuki egartzeko gathibuen uztarria. Gure libertateaz jabetu ginen. Gure kontrako gerlaren akabatzeko astirik Zezoztrizi heriotzeak etzioen utzi izan. Egia da haren zuhurtasunaz guziz beldur izaiteko ginduela, oraino haren bothereaz baino gehiago, bainan haren botherea, haren semearen eskuetara iragaitean, zoina baitzen zuhurtzia guzitarik gabea, egin ginduen ez ginuela gehiago deusen beldur izaitekorik. Haletan, egiptoarrak urrun berriz gure lurretara harmetan sartzetik, gu zebatu nahiz oraino behin, bortxatuak izan dira gure deitzera laguntzara, errege inpio eta erho hartarik beren buruen libratzeko. Heien libratzaileak izan gara. Zer ospea feniziendarren libertateari eta aberastasunei eratxikia!\nBainan bertzen libratzen gabiltzanean, geror gathibu gara. Oi Telemake, eror beldur izan zaite Pigmalion, gure erregearen eskuetara. Esku krudel hek, Didon bere arrebaren senharraren odolean baltsatu ditu. Didonek, aiherkundezko lehiaz bethea, Tirretik ihes egin du untzi multzu batekin. Prestutasuna eta libertatea maite duten gehienak hari jarraiki dira. Afrikako bazterrean, Kartago deitzen den hiri eder bat asentatu du. Pigmalion, aberastasunen egarri ezin ase batez toleiatua, bere azpikoei egunetik egunera arbuiagarriago eta higuinago eragiten du bere burua. Dainu beltza da Tirren ontasun handiak izaitea. Jaramantziak gibel-beldur, aiherutsu eta krudel bihurtzen du. Aberatsei jazartzen diote. Erromesen beldur da.\nPrestu izaitea Tirren dainu bat da oraino beltzagoa, ezen Pigmalionek uste du onek ez dirotela jasan haren egitate zuzen kontrakoak eta laidotsuak. Berthuteak kondenatzen du. Uhertzen, sumintzen da haren alderat. Orok, asaldatzen, khexatzen eta korromiotzen dute. Lazten du bere itzalak. Ez du lorik ez gabaz, ez egunaz. Jainkoek, haren mortitzeko, gozatzera ezin mentura daiten aberastasunez gaintitzen dute. Zer ere dohatsu izaiteko bilhatzen baitu, hark berak dohakabetzen du. Emaiten dituen guziak gupidesten ditu, bethi gal beldur da. Irabazi nahiz bere burua toleiatzen du.\nBakan agertzen da. Bakarrik, ilhun, eroria, bere jauregiaren zolan dago. Adiskideak berak etzaitza hurbiltzera ausartatzen, begietan har detzan beldurrez. Guardia lazgarri batek bethi ezpatak buluziak eta pikak airean dauska haren egoitzaren inguruan. Hogoi eta hamar gela batetik bertzera bidea dutenak eta burdinazko athe bana seira pintroil lodirekin, dira Pigmalion sarturik dagon lekua. Nehork behin ere ez daki gela hetarik zeintan etzaten den, eta sarraski beldurrez, ez omen da behin ere ber batean bi gauez etzanen. Ez ditu ezagutzen ez atsegin gozoak, ez adiskidantza oraino gozoagoa. Baldin bozkarioa bilhatzeaz aipatzen bazaio, haren ganik urrun ihes egin duela ohartzen da, eta haren bihotzean sartzea herabe duela. Haren begi sartuak su karrats eta basa batez betheak dira. Baratu gabe alde guzietara nahasiak dabiltza. Azantz den gutienari beharria luzatzen du. Dena laztua edireiten du bere burua. Zurpildua da eta desegina. Grina beltzak karantzatuak dira haren bekunde bethi ifrentziatuan. Ixiltzen da, auhendatzen da, hasbeherapen luze batzu ilkitzen ditu bihotzaren zolatik. Barrena sastakatzen diotzaten korromioak ezin gorde detzake. Janharirik gozoenek nakaizten dute. Haren haurrak, urrun haren peskiza izaitetik, haren lazgarri dira. Bere etsairik gaitzenentzat dauzka. Bizi guzian apur bat ez du izan segurik. Bere burua ez du begiratzen beldur denen odola ixuriaren bortxaz baizen. Erhoa, ikusten ez duena bere krudelitateak, zeinetan fidatzen baita, galduren duela! Haren sehietarik zonbait, hura bera bezain idurikorrik, lehenduko da abre basa hartaz gizonen libratzera.\nNi, jainkoen beldur naiz. Zer nahi gostarik ere, eman derautedan erregeari zin geldituren naiz. Nahiago nuke hilarazten banindu, ezenetz nerorrek hari bizia khendu, edo haren alde jartzeari huts egin. Bainan zuk, oi Telemake, begira duzula Ulizen semea zarela erraitetik! Uste luke Ulizek, Itakara itzultzean, zerbait dirutze handi eman lezokeiela zure gibelat erosteagatik, eta preso iduk zintzake.\nTirrera heltu izan ginenean, Narbalen erranei behatu nintzen, eta ezagutu nuen egiaz mintzatu zitzaudala. Nere baitan etzitaken sar, Pigmalion iduritzen zaudan bezain dohakabe, gizon batek bere burua eragin zezakeiela.\nHarritua nintzen. Egundaino ez nuen ikusi hain gauza izigarririk. Nere baitan egiten nuen: «Horra gizon bat bere buruaren dohatsu eragitea baizen bilhatu ez duena. Aberastasunez eta nausitasun gainditu batez uste izan du zoriona ardietsiko zuela. Nahi duzkeien guziak baditu, eta bere aberastasunek eta bere nausitasunak berak daukate lazerian. Artzain balitz, ni berriki nintzen bezala, ni izatu naizen bezain dohatsu leiteke. Elgian izaiten diren goibelgabeko atseginez goza laite eta korromiorik gabe goza laite. Ez luke ez marrauzaren ez pozoinaren beldurrik. Maita leitzake gizonak eta hetaz maitatua laite. Ez lituzke aberastasun handi hek, legarra bezain alfer zaitzanak, heien ukitzera ezin mentura ditakenaz geroz, bainan lurreko fruituez bere gogara goza laite eta ez liro paira egiazko beharrik. Bere nahikari guziak bethatzen dituela iduri du, bainan hartarik urrun da. Bere lehia basek nahi dituzten guziak egiten ditu. Bethi, bere jaramantziak, bere beldurrak, bere aiheruek herrestatzen dute. Bertze gizonen nausi dela iduri du, bainan ez da bere buruaren jabe, ezen hanbat nausi eta burreu baditu, nola lehia muthiri.\nHolako gogoetak nerabiltzan Pigmalionen gainean, bera ikusi gabe, ezen etzen ikusten. Bakarrik lazturarekin behatzen zen dorre gora heiei, gau eta egun guardiaz inguratuak, zeinetan bere burua preso bezala ezarri baitzuen bere diruekin. Ezin ikus daiten errege hura Zezoztrizi konparatzen nuen, zeina baitzen hain eztia, hurbil errexa, lañoa, arrotzen ikusteko lehiatia, hain atzarria guzien entzutera, eta gizonen bihotzetik atheratzera erregei gordetzen ohi zaien egia. «Zezoztriz nioen, etzen deusen beldur, eta etzuen ere deusen beldur izaitekorik. Bere umei bezala bere azpiko guziei agertzen zen. Ororen beldur da Pigmalion eta ororen beldur izaiteko du. Heriotze lastimagarri bati bethi paratua dago errege gaixtagin hau, bere jauregi ezin hurbilduan ere bere guardien erdian. Aitzitik, Zezoztriz ona segurean zen populu osteen erdian, aita on bat bere etxean bere mainadaz inguratua dagoenean bezala».\nPigmalionek manatu zuen gibelat egorriak izan zitezin Ziprako tropak, haren laguntzera ethorriak zirenak, bi populuen artean ziren batasuneko patuen kariaz. Narbal gerthu hartaz baliatu izan zen ene libertatean ezartzeko. Zipriendarren artean iraganarazi ninduen, ezen errege aiherutsu zen gauzarik ttipienetan.\nErrege sobra errexen eta alferren baia da, gizon galdu eta amarrutsu maitatu dituzten zonbaiti konfidentzia itsu baten emaitea. Aitzitik, hunen baia zen, gizon prestuenentzat mesfida izaitea. Etzakien berezten gizon zuzenenak, arronkienik eta beren buruak gorde gabe zabiltzanak. Hargatik etzun egundaino gizon zuzenik ikusi, ezen halako gizonak ez dabiltza hain errege galduaren ondoan. Bertzalde, tronuraz geroz, zerbitzatu zen gizonetan ediren zuen hanbat gorderailu, fede gaixto eta bizio izigarri, bertutearen itxuraren azpian agertzen zirenak, non guziei arrontean gordeak balira bezala behatzen baitzaien. Prestutasun zinik lurraren gainean etzela asmatzen zuen. Holetan gizon guziak higualtsuak zauzkan. Gizon bat tzarra edo faltsua edireiten bazuen, etzuen bertzerik bilhatzen, bertze bat ustez etzela izanen hobea. Onak gaixtagin agerrituenak baino areagoak iduritzen zaitzan, zeren bardin gaixto eta enganatzaileago uste baitzituen.\nNitara itzultzeko, zipriendarren artean itzalia izan nintzen, eta erregeren idurikortasun zorrotzetik begiratua. Narbal ikaran zagoen, agertua izan nindedin beldurrez: bizia biei gostaren zitzaukun. Ezin sinetsia zen zenbat zen khexu gu abiatzen ikusi nahiz, bainan kontrako haizeek aski luzez Tirren igurikazi zeraukuten.\nEpe hartaz baliatu nintzen feniziendarren azturen ezagutzea, populu bertze guzietan hanbat deitatua. Miretsia nindagoen hiri handi haren estanta prezagarriari. Irla batean itsasoaren erdian jarria da. Hurraneko itsas bazterra xarmagarri eragiten dute bere nasaiziak, ekartzen dituen fruitu onek, hiri eta herrien usutasunak, zoinek abantzu elkar ukitzen baitute; azkenekotz, airearen eztitasunak, ezen mendiek bazter hura gerizatzen dute eguerdiko haize erregarrietarik. Iparrak itsas aldetik frezkatzen du. Toki hura Libango mendiaren azpian da. Mendi haren kapeta, hodoiak urratuz, izarretaraino heltzen da. Egundaino urtu ez den horma batek estaltzen du haren bizkarra. Hibaiak, elhurrez betheak, farrastaka jausten dira haren kaskoa inguratzen duten gerenda muturren gainetik. Beherago ezagun da zedre zaharrezko oihan handi bat. Iduri dute berak landatuak diren lurrak bezainbat urte badutela, eta beren besanga lodiak hedoietaraino heltzen dituzte. Oihan haren azpiko aldean, mendiaren mazelan, badira alhapide gizen batzu. Han, alde guzietara barraiatuak, ageri dira zezenak orroaz eta ardiak marrakaz beren bildots amultsuekin, belhar freskoaren gainean jauzika dabiltzanak. Han, mila xirripak bolatzen dute beren ur argia. Azkenekotz, alhapide hetarik beherago, ezagun da mendi azpia, baratze baten pare dena. Han, udaberria eta udazkena elkarrekin erreginatzen dira, loreak eta fruituak batetaratzeko. Egundaino ez hegoaren hats izurritia bazter guziak idortzen eta erratzen dituena, ez mendebal garratza, ez dira ausartatu baratze hura berregintzen duten karantza bizien histera.\nBazter ejer haren aldean altxatzen da Tir jarria den irla. Hiri handi harek igeri dagola iduri du uraren erdian, eta itsaso guziko erregina dela. Han leihor hartzen dute lurraren aurkintze guzietako tratulariek, eta hango berekoak berak dira munduko tratularirik aipatuenak. Hiri hartan sartzean, ez da behin iduritzen populu bakar batena dela, bainan populu guziena higual dela eta han dela heien tratuaren zentroa. Bi kaia handi, bi beso bezala, itsasoan sartzen dira eta portu zabal bat besarkatzen dute, zeinetan ez baitake haizerik sar. Portu hartan, untzi mastek oihan bat iduri dute, eta untziak hain dira usu, non doidoia ageri baita hek egartzen dituen itsasoa. Hiritar guziak tratuari destatzen dira eta beren aberastasun handiek, heien berhatzeko premia den lana, ez diote behin ere gaitzetsarazten. Han, alde guzietarik ezagun dira Egiptoko liho hautua eta Tirreko purpura, bi aldiz tindatua, distira miresgarri bat duena. Hain da bizia tinta doble hura, non denborak ez baitezake hits. Ile hautentzat zerbitzatzen da, zoinak urhe eta zilhar aihendaduraz berregintzen baitituzte. Feniziendarrek populu guzien tratua egiten dute Kadizeko artekaraino eta sartu ere izan dira Ozeano zabalean, zoinak lur guzia inguratzen baitu. Piaia luzeak ere egin izan dituzte Itsaso Gorriaren gainean, eta bide hartaz goaten dira ezagutuak ez diren irla batzuetara, urhearen, baltsamuen eta bertzetan ikusten ez diren azienda batzuen bilha.\nEz nintzakeien begiak ase hiri hartako begi ukaldi miresgarriaz. Han, guziak bazabiltzan bere hara-hunetan. Han, etzen ageri Greziako hirietan bezala, gizon alfer eta ikuslari batzu plazara berriketa goaten direnak, edo portura heltzen diren arrotzei behatzera. Han, gizonak badabiltza batzu untzien husten, bertzeak bere hatuen eramaiten edo saltzen, edo arrimatzen eta tratulari arrotzek zor diotzatenez kontu zuzen baten begiratzen. Emaztekiak ez dira behin ere gelditzen edo ileen irutetik, edo oihal baliosen aihendaduraz edertzetik edo plegatzetik.\nNarbali erraiten nioen:\n Nontik darraio feniziendarrak lur guziko tratuaz nausitzea eta aberastea populu guzien gostuz?\n Ikusten duzu ihardetsi zeraudan, tratu-bidearentzat Tirren estanta ezin hobea dela. Gure sor-lekuari zaio zor itsasoan untziz ibiltzeko asmuaren ohorea. Menderik zaharrenez diotena sinetsi behar balin badugu, tiriendarrek lehenbizikorik hezi izan dute itsasoa, Tifizen eta Argonoten mende Grezian hanbat aipatua baino hainitz lehenago. Lehenbizikoak, diot, izan zirela ausartatu zirenak untzi flux batean uhinen eta kalernen gogara jartzen, itsasoko hondarrak izartu zituztenak. Lurretik urrun, egitoarren eta babiloniendarren jakitateen arabera, izarrak kontutu zituztenak. Hitz batez, hanbat jendaia itsasoaz urrunduak eratxi zituztenak. Tiriendarrak, antzos, pairakor, langile, zuhur eta bizitore dira. Polizia zorrotz bat dute. Elkarren artean batasun handian bizi dira. Ez da egundaino izan populurik gutiago mudakorrik, zinagorik, zuzen, segur eta atseginagorik arrotz guzien aldera.\nHorra, gehiagokorik gabe, zerk emaiten dioten itsasoko nausitasuna, eta distirarazten duen heien portuan hain balios den tratua. Makurra eta bekaizgoa heien artean jartzen balira, gozokerietan eta alfertasunean guritzen abiatzen balira, buruzagiek lana eta zuhurtasuna arbuiatzen balute, antzeak hirian ohoretan izaitetik gelditzen balira, berek arrotzei fede eskas egiten balezate, den gutienaz mudatzen balituzte tratu libro baten bide bereziak, esku lanetan lazatzen balira, eta ez balute gehiago egin nahi premia diren abantzuak martxandisei, bakotxari bere motan, azken berreginduraren emaiteko, lurreratzen ikus ziniro miresgarri zeraitzun bothere hau.\n Bainan nioen Narbali, xeheki argi nazazu egun batez Itakan, hunelako tratu baten asentatzeko bideen gainean.\n Egizu ihardetsi zeraudan, hemen egiten den bezala. Errexki eta begitarterekin errezibi zaitzu arrotz guziak. Zure portuetan edirenarazozute segurtasuna, aisia eta libertate osoa. Ez dezazula behin ere utz zure burua, ez jaramankeriaz ez urguiluaz erabiltzera. Irabazi handiaren egiteko zinezko bidea, ez behin ere sobra irabazi nahi izaitea da, eta jakitea behar denean galtzen. Zure burua maitaraz zazu kanpotar guziei. Heien aldetik ere zerbait jasan behar duzu. Beldur izan zaite zure supertasunaz heien bekaizgoa jauzeraz dezazun. Etzaitezila mudakor izan tratuaren gaineko manamenduetan: errexak eta xeheak izan ditezila. Zure azpikoak ohiaraz zaitzu heien zorrozki begiratzen. Garrazki enganioa gaztiga zazu. Higual tratularien lazakeria edo handirasuna, zeinak tratua galtzen baitu tratulariak galtzearekin batean.\nOroren gainetik etzaitezila behin ere abia tratuari traburik emaiten, zure gogaretara hura itzularazi beharrez. Printzea ez dadiela hartan sar, traba dezan beldurrez eta utz dezala irabazi guzia bere azpikoei, zeinentzat baita nekhe guzia, bertzenaz gogoa galaraziren diote. Aski progotxu izanen du haren erresuman sartuko diren aberastasun handiez. Tratua zonbait iturrien pare da, agortzen dira beren bidetik aldarazteaz. Irabaziak eta errextasunak baizen ez dituzte zutara biltzen kanpotarrak. Gutiago errex edo balios eragiten balin badiozute tratu bidea, emeki emeki gibelatzen dira eta azkenean ez dira gehiago itzultzen, zeren bertze populu batzuek, zure zuhurtzia eskasaz baliatuz, bereganatzen eta zu gabe iragaiten ohiarazten baitituzte. Aitortu ere behar derautzut, zonbait orduz geroz, hainitz goibeldua dela Tirren ospea. Oi ene Telemake maitea, Pigmalion erregetu aintzinean ikusi bazindu, hanbatez harrituagoa izaturen zinen! Ez duzu hemen gehiago edireiten kordokan dagoen handitasun baten hondar erromesak baizen. Oi Tir dohakabea! Zer eskutan eroria hago! Bertze orduz itsasoak lurreko jendaia guzien zergak erakartzen zerauzkikan.\nAla arrotzen, ala bere azpikoen aldetik Pigmalion zer-nahidenen beldur da. Bere portuak ideki behar bidean, gure ohikunde zaharraren arabera, jendaia apartatuenen guziei libertate oso batean, jakin nahi du zenbat untzi heldu diren, heien herria, zenbat gizon dakarketen, zer tratu derailkaten, gauzen mota eta balioa, eta hemen iragaiteko duten epea. Sordei egiten du oraino: jokotria derabila tratularien enganatzeko, heien martxandizen arrestatzeagatik. Aberatsenik uste dituen tratulariak gorrotatzen ditu. Asko estakururen azpian zerga berriak ibentzen ditu. Berak ere tratuan sartu nahi du eta guziak harekin zerbait egiteko izan beldur dira. Holetan iraungitzen hari da tratua. Kanpotarrei emeki emeki arrozten zaiote Tirreko bidea, bertze orduz hanbat maite zutena, eta, baldin Pigmalion moldez ez bada ganbiatzen, laster gure ospea eta gure botherea eramanak izanen dira bertze zonbait jendaia gu baino hobeki manatua denera.\nGero galdegin nioen Narbali heia nola tiriendarrak jarri ziren itsasoz hanbat botheretsu, ezen erresuma baten manatzeko premia diren jakitate guziez nahi nintzen argitu.\n Libaneko oihanak ihardetsi zeraudan, untzietako zura emaiten derauku, eta hortako begiratzen dugu artoski. Hango zuhañik ez dugu behar publikoentzat baizen ibakitzen. Guk dugun on bat da, untzien egiteko, ofiziale antzosen izaitea.\n Nola egin duzue ofiziale heien edireiteko?\n Emeki emeki lekuaren gainean egin dira. Ongi sariztatzen direnean antzetan artexenak agertzen direnak, segur izanen da atzamaitea gizonak, hek hel ahal ditazken bezain urrun helturen dituztenak. Ezen zuhurtasun eta asmu gehienik duten gizonak egundainotik sari ona dakarketen antzei estekatzen dira. Hemen ohorezki erabiliak dira marinako zerbitzatzen diren antze eta jakitatetan gaihentzen direnak. Heinen eta negurrien ongi hartzen dakien bat behatua da. Hainitz prezatzen da izarretako ezagutza handia duena. Ontasunez gaintitzen da lema idukitzaile bat, bertzeak, bere sailean, bentzutzen dituena. Ez da arbuiatzen zurgin on bat, aitzitik ongi pagatua eta ongi erabilia izaiten da. Saker onek ere badituzte bere sari segurak eta beren zerbitzuen araberakoak. Ongi mantenatuak dira. Artatuak dira eri direnean. Piaietan direnean arta izaiten da heien emazteez eta haurrez. Nofraia batean galtzen balin badira, heien mainaden bidegabeak askiesten dira. Beren herrietara bidaltzen dira hein bat zerbitzatu direnean. Holetan bada nahi bezenbat. Aitak gogotik altxatzen du semea hanbat ofizio onean, eta haur-haurretik, arrauaren erabiltzen erakasten dio, soken hedatzen eta kalernaren arbuiatzen. Hola erakartzen dira gizonak, bortxarik gabe, sari eta manamendu onez. Nausitasun bakarrak ez du egundaino ontsa egin. Azpikoen amorra ez da aski. Bihotzak behar dira bereganatu eta gizonei beren probetxua edirenarazi, non eta ere heien antzeaz nahi baita zerbitzatu.\nSolas horiek iduki ondoan, Narbalek eraman ninduen magasinen, artzenalen eta untzien egiteko zerbitzatzen diren ofizio guzien ikustera. Gauzarik ttipienen xehetasuna galdegiten nuen, eta ikasi nituen guziak iskribatzen nituen, beldurrez ahantz zerbait pontu premia zitakeienik.\nBizkitartean Narbalek, zeinak ezagutzen baitzuen Pigmalion eta maite baininduen, asti gabekiene abiatzeari begira zagoen, beldurrez agert nintzaten erregeren salhatariek, zoinak gau eta egun, hiri guzian baitzabiltzan. Bainan haizeek ez gaintuzten oraino abiatzera uzten. Xeheki portuaren ikartzen ginabiltzalarik, eta tratulari batzuei asko galderen egiten, ikusi ginduen gure gana etortzen Pigmalionen azpiko aintzindari bat. Erran zioen Narbali:\n Errege jakinik heldu da zurekin Egiptotik etorri diren untzi buruzagi batetarik, arrotz bat erakarri duzula zipriendartzat iragaiten dena. Erregek manatzen du atzamana izan dedin, eta gerthuki jakina heia zein tokitako den. Zure biziaz ihardetsiren duzu.\nOrdu berean apartatuxea nintzen hurbilagodanik ikusteagatik zer hein iduki izan zuten tiriendarrek untzi berritsu baten egitean. Hain negurri zuzenetan zituen untzi harek bere alderdi guziak, non portu hartan egundaino izan zen lasterrena baitzen, eta asko galderen egiten hari nintzen, hein hek hartu izan zituen ofizialeari.\nNarbalek, harriturik eta iziturik ihardetsi zuen:\n Bilhatzera noha Ziprako den arrotz hura.\nBainan aintzindari hura begietarik galdu zuenean, laster egin zuen ene gana zer hesturetan nintzen albistearen emaitera.\n Ene Telemake maitea, sobra baizen ez nintzen beldurtu! Galduak gara! Errege gau eta egun bere idurikortasunaz toleiatua, etzarela zipriendarra beldurtua da. Hartua izan zitezin manatzen du. Hilarazi nahi nau ez balin bazaitut haren eskutan ezartzen. Zer eginen dugu? Oi jainkoak! Iguzue zuhurtzia hestura huntarik ilkitzeko. Telemake, erregeren jauregira eraman beharko zaitut. Zipriendarra zarela jazarriren duzu, Amatonteko hirikoa, molde-egile baten semea. Nik erranen dut bertze orduz ezagutu izan dudala zure aita, eta behar bada erregek, gehiago ikartu gabe, goatera utziren zaitu. Ez dut gehiago zure eta ene biziaren begiratzeko bertze biderik ikusten.\nIhardetsi nuen Narbali:\n Hiltzera utzazu zoriak galdu nahi duen dohakabe bat. Oi Narbal, hiltzen badakit, eta sobra derauzut zor, zure sarrarazteko ene zorigaitzean. Gezur erraitera ene gogo ez dirot behar. Ez naiz zipriendarra, eta ez nakike erraiten hala naizela. Jainkoek ene egiatasuna ikusten dute. Heiei dagokote, hala balin bada heien nahia, beren bothereaz ene biziaren begiratzea, bainan ez dut gezur batez begiratu nahi.\nNarbalek ihardetsi zeraudan:\n Gezur hortan, Telemake, gaizkirik ez da. Jainkoek berek onhets lirote. Ez du nehorri bidegaberik egiten. Bi hogengabei bizia begiratzen du. Errege bera ez du enganatzen, egitate izigarri batetarik gibelatzeko baizen. Prestutasunaren amodioa eta jainkoen damuztatzeko beldurra urrunegi heltzen dituzu.\n Aski da erraiten nioen, gezurra gezur izan dedin, jainkoen aintzinean mintzo den eta guzia egiari zor dioen gizon batez ez aiher izaiteko. Egiari bidegabe egiten dionak, jainkoak damuztatzen ditu eta higual bere burua, ezen bere barnearen kontra mintzo da. Ez dezazula, Narbal, gehiago aipa zutaz eta nitaz aiher ez den gauzarik. Jainkoek urrikari balin bagaituzte, berek jakinen dute gure begiratzen. Baldin utzi nahi bagaituzte galtzera, hiltzean egiaren bitimak izanen gara, eta utziren diotegu gizonei non ikus laido gabeko prestutasun bat bizitze luze bati hautesten. Jadanik nere bizia luzegia baizen ez da, hanbat dohakabea denaren gainean. Zuk bakarrik, oi ene Narbal maitea, erdiratzen duzu nere bihotza. Behar ote zen bada zure amodioa arrotz baten alderat hanbat lastimagarria izan zeitzun.\nLuzez guduka hortan iraun ginduen, bainan azkenekotz gizon bat hatsak hatsari heldu zena. Erregeren bertze aintzindari bat zen, Aztarbek bidalia. (...)\nEma hura alegera, lausengaria eta sarkorra zen, bainan sedenek bezala, bihotz krudel eta gaixtakeriaz bethe bat zuen. Pigmalionen bihotzaren beretzen jakin izan zuen bere edertasunaz, izpirituaz, boz eztiaz, eta bere arrabitaren soinu xarmagarriaz. (...) Bizkitartean, harentzat etzuen arbuiorik eta nakaiztasunik baizen. Barnean emaiten zioena gorderik, hura jasan etzezakeien ordu berean, egiten zuen harentzat baizen bizi nahi ez balu bezala.\nTirren bazen Malakon deitzen zen lidiendar gazte bat, fauna, nagia, atseginetan pulunpatua. Etzuen gogorik bere larruaren garbitasunaren begiratzeko baizen, sorbalden gainera dilindan zituen ile horien kuskuilatzeko, eta bere xamarraren ixurrei bihurgune pollit bat emaiteko. (...) Arbuio Aztarberentzat erakutsi izan zuen, zeinak hartu baitzuen hisiarik gaixtoena.\nBere hudigoan, asmatu zuen Malakon iraganaraz zitakeiela erregek bilharazten zuen arrotzarentzat, eta ziotenaz, Narbalekin ethorria.\nNahi bezala sinetsarazi zioen Pigmalioni, eta egia jakinaraz zezoketen guziak irabazi zituen. Nola erregek gizon presturik ez baitzuen maite, eta heien berezten ez baitzakien, etzen inguratua gizon jaraman eta amarrutsuz baizen, bethi abian haren manu zuzen kontrako eta odol-goseen bethatzera. Holako gizonak Aztarberen eskudantziaren lotsa ziren eta erregeren enganatzen laguntzen zuten beldurrez damuzta emazte burgoitsu hura, zeinak baitzuen haren fidantzia osoa. Holetan, Malakon, hiri guzian lidiendartzat ezagutua izanagatik, Narbalek Egiptotik erakarri izan zuen arrotz gaztearentzat iragan zen. Preso ezarri zuten.\nAztarbek, beldurrez erregeri mintzatzera goan zedin Narbal eta haren enganioa ager zezan, lehen bai lehen aintzindari hura egorri zioen, hitz hauekin:\n Aztarbek debekatzen derautzu erregeri agertzetik zein den zure arrotza. Ixiltasuna baizik ez derautzu galdegiten, eta jakinen du nola errege geldiaraz zuretzat arrangurarik gabe. Bizkitartean lehen bai lehen untzietan zipriendarrekin sarrarazazu Egiptotik erakarri duzun arrotz gaztea, ez dedin ager hirian gehiago.\nNarbalek, bien biziak hola begira ahal izaiteaz loriatua, ixiltasuna agindu zuen eta aintzindaria, nahi zuena ardietsi izaiteaz askietsia, itzuli zen Aztarberi bere mezuaz kontu bihurtzera.\nNarbalek eta nik ederretsi ginduen jainkoen ontasuna, zeinek zintasunari bere golardoa emaiten baitiote, eta baitute hanbat ukigarri den arta prestutasunaren gatik oro menturetan ezartzen dituztenentzat. (...)\nOrdu berean haizeak mudatzen zirela ohartu ginen, eta Ziprako untzientzat alde jartzen zirela.\n Jainkoak agerritzen dira! oihu egin zuen Narbalek. Ene Telemake maitea, segurean nahi zaituzte ezarri. Lur krudel eta madarikatu huni ihes egiozu. Dohatsu zuri jarraik ahal lizatena bazterrik gutienik ezagutuetaraino! Dohatsu zurekin bizi eta hil ahal lizatena! Bainan dohamen zorrotz batek eratxikitzen nau sor-leku dohakabe huni. Hunekin pairatu behar da. Heltu bada hunen pusken azpian ehortzia izan beharko da. Deus ez du egiten, bethi egia erraiten balin badut, eta nere bihotzak zuzentasuna baizik ez balin badu maitatzen. Zuretzat, oi nere Telemake maitea, errekeritzen ditut jainkoak, eskutik bezala zerabiltzatenak, eman dezazuten dohain guzietarik prezagarriena, zeina baita prestutasun garbia eta goibelik gabea, hil arterainokoan. Bizi zaitezi. Itakara itzul zaitezi. Sosega zazu Penelopa. Libra zazu bere gizongei ausartetarik. Zure begiek ikus ahal dezatela, zure besoek besarka ahal dezatela Ulize zuhurra, eta zure baitan seme bat ediren dezala haren zuhurtzia higualtzen duena! Bainan zure zorionean Narbal dohakabeaz orhoit zaitezi, eta bizi zireno, begira zazu ene alderako amodioa.\nHitz horiek erran zitueneko, ihardetsi gabe, ene nigarrez busti nuen. Asperen luze batzuek ez ninduten mintzatzera uzten. Elkar besarkatzen ginduen hitz bat erran gabe. Untziraino lagundu ninduen. Itsas bazterrean gelditu zen eta untzia abiatu zenean, bata bertzeari beha ginaudezin, elkar ikus ahal izan gindueneraino.\nHIRUGARREN LIBURUAREN AKABANTZA


Irekia Eusko Jaurlaritza - Gobierno Vasco :: Gasteizek turismo-helmuga iraunkorraren ziurtagiria jaso du\nGasteizek turismo-helmuga iraunkorraren…\n\nGasteizek turismo-helmuga iraunkorraren ziurtagiria jaso du Iturria: Irekia\n\n\n\n\n“Albiste ona da, Gasteizentzat estrategikoa den merkatu batean kokatzen gaituelako”, adierazi du Gorka Urtaran alkateak\nTurismoko sailburuorde Itziar Epalzak Gasteizen garrantzia azpimarratu du, lehena izan baita Euskadin Biosphere Responsible Tourism ziurtagiria ezartzen, Eusko Jaurlaritza-Basquetourren laguntzari esker.\nTurismo Arduratsuaren Institutuko lehendakari Tomás de Azcáratek Biosphere Responsible Tourism ziurtagiria eman dio Gasteizko alkate Gorka Urtarani, zeinak hiria turismo-helmuga iraunkorra dela aitortzen baitu. Gasteiz izan da Euskadin izendapen hori lortu duen lehen udalerria. Eusko Jaurlaritzako Merkataritza eta Turismo sailburuorde Itziar Epalzak ere hartu du parte ekitaldian.\nUrtaranek nabarmendu duenez, Biosphere ziurtagiria mugarri garrantzitsua da Gasteizek iaz jorratzen hasitako bidean, Turismo Iraunkorraren Mundu Gailurraren egoitza izan baitzen, eta bertan Turismo Iraunkorraren Gutuna onetsi baitzen. "Gaur turismo-helmuga iraunkor gisa ziurtatutako lehen euskal udalerria bihurtu gara. Albiste ona da, Gasteizentzat estrategikoa den merkatu batean kokatzen gaituelako, eta turismo iraunkorraren alderdi osagarrien alde egiten ari garen apustua indartzen duelako, esaterako, ondarearekiko jarduera arduratsuak, familia eta kirol turismoaren sustapena, edo bertako produktuen erabilera kontuan hartzen duen eskaintza enogastronomikoa bilatzea", zehaztu du alkateak.\nAlkateak Gasteiz turismo-helmuga iraunkor gisa ziurtatzeko prozesuan Eusko Jaurlaritzaren etengabeko inplikazioa eskertu du. Orobat aipatu du lorpen hau alorreko erakundeen eta gizarte eta enpresa eragileen ahalegin kolektiboaren emaitza dela. "Ziurtagiri hau lortzea, aitorpena ez ezik, konpromisoa da, ezarritako adierazleak betetzera behartzen gaituena. Horrenbestez, ahalegina ez da hemen amaitzen. Aurrera egiten jarraitu behar dugu”, erantsi du.\nEusko Jaurlaritzako Merkataritza eta Turismo sailburuorde Itziar Epalzak, bestetik, Gasteizen garrantzia azpimarratu du, lehena izan baita Euskadin Biosphere Responsible Tourism ziurtagiria ezartzen, helmuga iraunkor gisa lortu duen kokapenagatik eta European Green Capital 2012 izendatu zutelarik egindako sozializazio lanagatik. “Une honetan, Gasteiz eredua da beste turismo-helmuga batzuentzat, eta Eusko Jaurlaritzaren asmoa da ekimen horren buru izaten jarraitzea, Gasteizen ondoren Donostiak eta Bilbok segi dezaten eta, geroago, gainerako euskal destinoek”, iragarri du.\nSailburuordeak Eusko Jaurlaritza-Basquetour beste entitate batzuekin –IHOBE eta EEE– egiten ari den lana ere azpimarratu du, euskal ostatuek ekoetiketa europarra eta energia-eraginkortasunaren ziurtapena lortu dezaten; turismo iraunkorraren alorreko estrategia oso baten zati da hori, zeina europar esparrutik –esaterako, Euskadiren partaidetza “ERNEST” proiektuan– tokiko esparrura iristen baita.\nAzkenik, ITRko lehendakari Tomás de Azcáratek turismo-helmuga iraunkor bat identifikatzeko nazioartean ezarritako irizpideetatik Gasteizek bereziki lau alderdi landu dituela azpimarratu ditu: hiriarentzat garapenean laguntzeko politikek beti izan duten lehentasuna; kirola herritarren bizitza-kalitatea bermatzeko funtsezko baliabidetzat jotzea; klima aldaketaren kontra borrokatzeko estrategia lokalaren garapen handia, eta iraunkortasunarekin lotutako guztietan herritarren kontzientziazioa handia.\n“Gasteizko gizarteak iraunkortasun-irizpideak oso barneratuta ditu, normaltzat hartuta. Turismo iraunkorrean hori oso garrantzitsua da, bertakoen eta bisitarien artean turismo konbentzionaletik haratago doan bizikidetza eredu baten alde egiten baita. Biosphere ziurtagiria jasota Gasteizek hartu duen bideak nazioartean nabarmentzera eramango du, beste hiri batzuetara aldatu daitekeen eredu gisa”, azaldu du Tomás de Azcáratek.\nBiosphere ziurtagiria lortzeko prozesua 2015eko urrian abiatu zen, Gasteizko Udalaren Turismo Arduratsuaren aldeko Konpromiso Gutuna sinatu zelarik. Ziurtagiria emateko, ITRk alderdi hauek balioetsi ditu: kudeaketa iraunkorra, garapen ekonomiko eta soziala, kultura-ondarearen kontserbazioa eta hobekuntza, ingurumen kontserbazioa, kalitatea, eta bisitariaren segurtasuna eta inplikazioa. Nabarmentzekoa da ziurtagiria lortzean ITRk ez diola inolako eragozpenik jarri aurkeztutako dokumentazioari.\nGasteiz turismo-helmuga iraunkor gisa aitortzeko kontuan izan diren indarguneen artean nabarmengarrienak udalerrian klima-aldaketaren kontrako borrokatzeko planak, konpromisoak eta ekimenak ditugu, bai eta Eraztun Berdea osatzen duten hiri parkeen sarea zein biodibertsitatea babesterakoan zenbait lekuk –Salburuko hezeguneak, esaterako– duten egitekoa ere. Aintzat hartu dira, halaber, herritarrak ingurumenaz sentsibilizatzeko ekintzak, kirola praktikatzeko erraztasuna, ekipamendu sarearen kalitateari esker, edo Gasteizek garapenerako lankidetzaren alorrean duen konpromisoa.\nTurismo-helmuga iraunkorraren ziurtagiria UNESCOk 1995ean bultzatutako Turismo Jasangarriaren Mundu Konferentzian sortu zen, eta Gasteizi lehiatzeko abantaila emango dio 30 milioi bezerotik gora duen turismo merkatu batean.\nINFO GEHIAGO: Biosphere ziurtagiria\nTomás de Azcáratek Biosphere Responsible Tourism, Gasteizko alkate Gorka Urtaran


Elkarlanean oinarritutako kanpaina berri bat eraiki du Eusko Jaurlaritzak - Deia\nElkarlanean oinarritutako kanpaina berri bat eraiki du Eusko Jaurlaritzak\nBILBOK TOKIKO MERKATARITZAN EUSKARA ERABILTZEKO SENTSIBILIZAZIO KANPAINAREKIN BAT EGIN DU\ndeia.eus | bilbo 17.11.2021 | 14:44\nKanpainaren aurkezpena. Bilboko Udala\nBilbok eremu sozioekonomikoan euskara sustatzeko planaren helburuei erantzunez, Eusko Jaurlaritzako Kultura eta Hizkuntza Politika sailak merkataritzan euskara sustatzeko abiatu duen kanpainarekin bat egin du, "Betikoa. Gertukoa. Eskatu euskaraz, eskaini euskaraz", izenpean.\nIaz egin zen lehenengo edizioak irekitako bidetik jarraituz, Euskal Autonomia Erkidegoko udal guztietara ireki da, eta elkarlanean oinarritu den kanpaina bat eraiki da. Guztira 60 udal baino gehiagok parte hartu dute kanpainan. Bilbo da kanpainarekin bat egin duen hirietako bat eta bertako udaletxean egin da asteazken honetan aurkezpen ekitaldia. Kultura eta Hizkuntza Politikako sailburu eta Eusko Jaurlaritzaren bozeramaile Bingen Zupiriak, Bilboko alkate Juan Mari Aburtok eta BilbaoDendak elkarteko presidente Rafa Gardeazabalek aurkeztu dute kanpaina.\nBingen Zupiria Kultura eta Hizkuntza Politikako sailburuak aipatu duenez "Eusko Jaurlaritzak martxan jarritako Eremu sozioekonomikoaren planak agintzen digu garrantzitsua dela merkataritza eta kontsumo eremuetan zerbitzu hizkuntza euskara izan dadin sustatzea. Eta eskakizun horri erantzunez egin da kanpaina hau. Herritarrak, kontsumitzaileak, aktibatu nahi ditu euskara erosketa unean erabiltzera animatuz. Eta alderantziz, jarduera ekonomikoa herrian dutenak gonbidatu nahi ditu euskaraz gerturatzen zaion herritarrari euskaraz keinu egitera. Bi erpin ukitzen ditu. Erosterakoan eta saltzerakoan ere egin dezagun lehenengo hitza euskaraz". Zupiriak gaineratu duenez "kanpainak gainera gure hizkuntza, euskara, eguneroko erosketarekin, hurbiltasunarekin, herriko harremanekin lotzen du. Gertukoa eta bertakoa lotzen du euskararekin".\nBestalde, Bilboko alkateak nabarmendu du "kanpaina honekin bat egin duten 60 euskal udalerriok helburu bera dugula, sinplea bezain funtsezkoa: herritarrak euskaraz erostera animatzea, euskaraz eskatzera eta gure saltokiak euskaraz eskaintzera eta arreta ematera animatzea". Aburtok azpimarratu du "erronka bat dugula: Bilbo gero eta euskaldunagoa izatea. Euskarak Bilboko kaleak bete ditzan nahi dugu, gure hizkuntza gure egunerokotasunaren parte izan dadin, euskarari egunerokotasuna eman diezaion eta, horrela, euskararen erabilera normalizatu dadin, eta helburu handi horretan guztion konpromisoa behar dugu: instituzioak, erakunde publikoak eta pribatuak eta, batez ere, herritarrenak. Horrela bakarrik lortuko dugu", gaineratu du.\nBilboko merkataritza- eta turismo-sektorea sustatzeko plataforma den bilbaoDendak elkarteko presidente Rafael Gardeazabalek babes osoa eman dio gure inguruan euskararen erabilera biziberritu eta sustatu nahi duen ekimen honi. "Merkataritza bizi batean hizkuntza bizi baten aldeko apustua egiten dugu, eta iruditzen zaigu merkatarien eta bezeroen artean sarritan sortzen den ingurune ia familiar hori oso egokia dela gure hizkuntzaren erabilera sustatzeko. Eta, alde horretatik, uste dut merkataritzatik ere nabarmendu behar dugula gure bezeroek euskaraz arreta jasotzeko aukera dutela, gero eta saltoki gehiagotan. Izan ere, hori erosketa-esperientziaren kalitate horren parte ere bada. Izan ere, bilbaoDendak-ek gure jardueran funtsezko faktore bereizgarritzat hartzen du esperientzia hori".\nKAANPAINAREN EZAUGARRI NAGUSIAK\nKanpainaren lelo orokorra salerosketan ematen den harremanarekin lotu da. Izan ere, "Jarri betikoa" da denda edo taberna batean konfiantza handiena ematen duen esaldia. Hala, euskara egunerokotasunean erabiltzeko hizkuntza gisa eta konfiantza sortzeko bide gisa aurkezten du kanpainak eta euskararen erabileraren inguruan hausnartzea eta sentsibilizatzea du helburu.\nMezu horri spot baten forma eman zaio eta hori da kanpainaren ardatza. Spotak biloba eta amona bat irudikatzen ditu egunerokoan. Amonak bilobari erosketak egitera ateratzeko eskatzen dio eta erosi beharrekoen zerrenda bat aipatzen dio. Hainbeste dira amonak emandako jarraipenak, bilobak zer erosi behar duen ahazten duela okindegira iristean. Okinak baina, amona ezagutzen du eta bilobak ezer eskatu gabe "betikoa" eskaintzen dio. Spotak islatzen duen egoera hau bezeroaren eta merkatariaren arteko eguneroko harremanetik sortzen den konfiantzaren isla da. Eta horrekin batera, norbera bere hizkuntzan artatua izatea konfiantza hori eraikitzeko bidea dela.\nSpotaren zabalkundearekin batera, udalen elkarlanak garrantzi berezia dauka aurtengo edizioan. Merkataritzan euskara sustatzeko kanpaina autonomo edo isolatuak egin beharrean, modu bateratuan egitearen aldeko izan dira EAEko udal ordezkariak (EUDEL, UEMA, hiru Aldundiak eta bat egin duten udal, koadrila nahiz mankomunitateak), eta azken bi urtetan egindako koordinazio lana oso modu positiboan baloratu da. Hala, datozen urteei begira, kanpaina denboran iraunkorra eta bateratua izan dadin adostu da denen artean.\nEusko Jaurlaritzan eskainitako euskarrien zerrenda batetik abiatuta, udal bakoitzak norberaren errealitatera egokitutako estrategia bat jarraituko du datozen asteetan zehar spotaren mezua gizarteratzeko helburuarekin.


Urtarrilaren 20ko 4/2015 Dekretuan doitutako Enpresa txiki eta ertainentzako, banakako enpresari eta profesional autonomoentzako finantziazio laguntza programa. Ogasun eta Finantza Saila. 2015 - ibaia\nUrtarrilaren 20ko 4/2015 Dekretuan doitutako Enpresa txiki eta ertainentzako, banakako enpresari eta profesional autonomoentzako finantziazio laguntza programa. Ogasun eta Finantza Saila. 2015\n10 March, 2016 admin\n← Bizkaia Creativa Programa, Bizkaiko sorkuntza empresetan, berrietan zein jada existitzen direnetan, proiektu berrien garapena sustatzeko 2015\nEtxepare Euskal Institutuko zuzendariarena, musika, arte eszenikoak eta ikus-entzunezkoak sustatzen diharduten pertsona fisiko eta pertsona juridiko pribatuek, euskararen eremu geografikotik kanpo, 2015. urtean eta merkatu izaerarekin anto¬latutako azoka, jaialdi edo gertaera profesionaletan, parte hartzeko diru-laguntzak →


You searched for Koldo Garcia - Page 2 of 15 - Zientzia Kaiera\nBilaketaren emaitzak 141 artikulu\narkeologia biologia emakumeak zientzian fisiologia genetika materialak osasuna\nUxue Razkin Osasuna Imperial Collegeko (Londres) ikertzaileek ondorioztatu dute pandemiaren eragina apaltzeko Europako hamaika herrialdetan hartutako neurriei esker 3,1 milioi heriotza eragotzi direla. Elhuyar aldizkariak kontatu digunez, Kaliforniakoa Unibertsitatean ere egin duten ikerketa batean antzeko ondoriora iritsi dira, hau da […]\nastronautika biologia eboluzioa emakumeak genetika geologia neurozientzia osasuna zientzia\nKoldo Garcia Iratzargailuak jotzen du. Izarek ez dizute ohetik ateratzen uzten baina egun oso bat duzu aurretik. Loa eta esna arteko egoera horretan gauza bakarrean pentsa dezakezu: kikara bat kafe behar duzu. Egunerokoari ekiteko erabiltzen dugun pizgarri horrek edabe magikoa […]\nastrofisika biologia emakumeak zientzian genetika kimika klima-aldaketa matematika osasuna\nUxue Razkin Osasuna Asteon ezagutu ditugu Espainiako gobernuak abiatu zuen azterketa serologikoen lehen emaitzak. %5 inguruk eman du positibo testetan. Horrek esan nahi du oso urruti gaudela talde-immunitatetik (horretarako populazioaren %60-%70 egon behar da immunizatuta). Hego Euskal Herrian, %4,4k ditu […]\nAsteon zientzia begi-bistan #301\narkeologia emakumeak zientzian genetika mikrobiologia osasuna psikologia\nUxue Razkin Osasuna Bartzelonak Clinic ospitalean egindako ikerketa batek aditzera eman du PCR-proba zein azterketa serologikoa egin zaien osasun-langileen %11,2 dagoela kutsatuta edo kutsatu dela SARS-CoV-2 birusarekin. Emaitza hori uste zena baino kopuru txikiagoa erakusten du, hain zuzen. Elhuyar aldizkariak […]\nemakumeak zientzian genetika ingurumena kimika matematika medikuntza osasuna\nUxue Razkin Osasuna Ospitaleetako ZIU zainketa intentsiboetako unitateak izan dira ardatz Berriako testu honetan. Nola egiten dute lan unitate hauek? Iñaki Saralegi profesionalak –urteak egin zituen zainketa intentsiboetan, eta egun arta aringarrien zerbitzuan ari da– azaldu dizkigu xehetasunak. Horretaz gain […]\nAsteon zientzia begi-bistan #299\nastrofisika eboluzioa emakumeak zientzian genetika medikuntza osasuna\nUxue Razkin Osasuna SARS-CoV-2 birusa detektatzeko CRISPR-en oinarritutako diagnostiko azkarreko tresna azkar bat proposatu dute; emaitza 45 minutu inguruan ematen du, RT-PCR proben antzeko zehaztasunarekin. Elhuyar aldizkariak azaldu du COVID-19 gaitza duten 36 pazienteren eta bestelako arnas gaixotasunak dituzten 42ren […]\nKoldo Garcia Azken asteotan birus batek gure bizitzak irauli ditu. Urtarrilaren bukaeran, oraindik urrunetik zetorren zurrumurrua baino ez zenean, Miren Basarasek aurkeztu zigun birus berria Zientzia Kaieran bertan; Josu Lopez-Gazpiok ere birusei buruzko argibideak eman dizkigu, birusak nolakoak diren azalduz […]


Portalena Kafetegia Gorlizen\nLokal hau antzinako Portalena, Gorlizen 50-60ko hamarkadan jatetxe eta hotela izan zena, zegoen leku berean eraiki zen. Gorlizko historiaren puskatxo honetan pintxoak dastatu ahal izango dituzue Udaletxeko eta Sortzez Garbiaren, XVIII. mendean bireraikia izan zen, elizaren bistetaz gosatzen duzuelarik.\nTaberna honek Dastatu Gorlizeko txapelketan lehenengo saria irabazi zuen.\n2019 Dastatuarte jaialdiko pintxo lehiaketaren lehenengo sariaren irabazlea “Kostkalde” pintxoarekin.\nOrdutegia: Astelehenetik-ostegunera 09:00-22:00\nAsteko atsedena: asteartea\nHelbidea: Itsasbide, 3\nTel: +34 944740957


30 Ekaina | EBB\n“Etorkizunari aurre egiteko funtsezko galdera da: `Krisi honetatik nola atera nahi dugu?´. Euzko Alderdi Jeltzalearen erantzuna argi baino argiagoa da: desberdintasunak areagotuko ez dituen eredua nahi dugu krisitik ateratzeko, desberdintasunak murriztuko dituena; denontzat aukera gehiago eta hobeak sortuko dituen eredua. Euskadirentzat daukagun proiektuaren xedea da gizarte kohesioari eustea: txarto pasatzen ari dena babestuko eta laguntza emango dion eredua, aurrera egiteko tresnak emango dizkiona”. Iñigo Urkulluk, Lehendakari eta berrautaketara aurkezten den hautagai jeltzaleak, Zumarragan aldarrikatu du gaur krisitik ateratzeko lanari erabakimenez eta ahalik eta gizarte kontzientziarik sendoenarekin heldu beharra, horiek baitira Jaurlaritzako buru gisa egin dituen legealdi bietako nortasun seinaleak. “Aurrekontu bakoitzean, orain arte onartu diren zazpi Aurrekontuetan, Osasun, Hezkuntza eta Gizarte Babeseko gastua handitu dugu. Hemen ez da murrizketarik egin:inbertsioa eta gastu arduratsua egin da. Baliabide publikoak handitu ditugu, horixe izan da gure lehentasuna. Ez da murrizketa sozialik egon, ezta egongo ere”, baieztatu du Urkulluk gaur Euskadi Plazan egin den ekitaldi politikoan. Ekitaldiko beste hizlariak izan dira Bakartxo Tejeria, Gipuzkoako zerrendaburu eta Eusko Legebiltzarreko presidentea, eta Andoni Ortuzar Euzkadi Buru Batzarreko presidentea.\n“Hemendik aurrera daukagun ataza delikatua,konplikatua eta garrantzi handikoa da”, azaldu du Urkulluk. “Ekonomia eta enplegua suspertu eta berroneratu behar ditugu. Hiru urte gogor dauzkagu aurretik. Denon artean lortuko dugu. Eta lortuko dugu gure ereduarekin eta gure printzipioekin, helburu nagusiagoa lehenetsiz: euskal gizartearen kohesioari eustea eta hobetzea. Euskadi dago Europako lehenetakoen artean berdintasunean eta gizarte kohesioan”, baieztatu du Arabako zerrendaburuak. “Osasunak, hezkuntzak eta gizarte babesak egiten dute dira gure gastu publiko osoaren zatirik handiena,hau da, %70etik gora. Euskal gizartea aitzindaria izan da gehien behar duten pertsonen aldeko gizarte politikak bultzatzerako orduan. Ez dago gizarte kohesioa baino lehiakortasun faktore handiagorik. 2019an lortu genuen langabezia %10etik jaistea. Oraingoan, berriz ere, hori da gure lehentasuna. Lortuko dugu”, bermatu du Urkulluk.\nAndoni Ortuzarrek bere aldetik, bere diskurtsoan nabarmendu du zeinen beharrezkoa den uztailaren 12an EAJ-PNVk emaitza onak lortzea Eusko Jaurlaritza sendoa eratu ahal izateko, krisiaren alderdi larrienari erabakimenez eta kemenarekin ekin diezaion. Horregatik, esan du jeltzaleen buruak, “EAJren aldeko botoa eskatzea ez da alderdi batek eskatzen duen gauza berekoia: Euskadiren onbeharrez pentsatzea da; Euskadirentzat onena nahi izatea”, eta bere baieztapena azaldu du. “EAJtik kanpo, ideiarik eta proiektu seriorik ez dagoen basamortua dago. Gure oposizioak maila eskasa dauka. Hiru aukera daude eta egun batean eta hurrengoan, beren mezu bakarra izan da EAJren kontra hitz egitea. Baita `gezurrezko proposamenak´ aurkeztea ere. Eskuko kaieran apuntatzen hasi naiz beren gezur guztiak. Horietako baten arabera, bigarren egunean Euskadiko urteko aurrekontu guztia bider bi gastatuta izango zuten. Ez die axola!. Doan irteten zaie. `Gero, gobernatzeko ardura EAJrena izango denez, eurek esan dezatela hori ezinezkoa izango dela´. Ezin da jendeari ziria sartzen ibili. Egia esan behar da. Eta egia gordina da, baina ez dago oposiziokoek jendea beldurrarazteko eta EAJren kontra jartzeko helburu bakarrarekin esaten dutena bezain beltza”, tamaldu da Ortuzar. Urretxu-Zumarraga eskualde industriala da eta nora joan den jabetuta, buru abertzaleak bere sorterria ekarri du gogora (“Sanfuentesko semea naiz ni, Meatzaldekoa: iragan industriala partekatzen dugu, baita orain aldia ere, eta etorkizuna partekatzeko aukera izango ahal dugu!!”) eta aitortu du jabetzen dela “zeinen garrantzitsua den eskualde batean lana egotea. Lana izatea, enplegua sortzea, lehentasun nagusiena baita. Enplegua badago, ondoren beste guztia dator. Eta Euskadin, galdu ezin dugun indarra daukagu: gure industriaren indarra. Batzuek entelekiez, ezkerreko ardatzez hitz egiten duten bitartean, `kapitala edo bizitza´ bezalako eslogan tremendistak astintzen dituzten bitartean, eta krisia aprobetxatu nahi duten bitartean gehiago daukatenei zergak jaisteko, hau da, bere lagunei zergak jaisteko, gu `buzoa´ jantzita gatoz, enplegua babesteko, gazteentzat lanpostu berriak sortzeko, gure jendearentzat,euskal gizartearentzat, oparotasun eta ongizatea ekartzeko, amaitu du.\nBere aldetik, Bakartxo Tejeria Gipuzkoako zerrendaburuak pandemiari eta horren ondorioei aurre egiteko Jaurlaritza eta Legebiltzar "indartsu" baten beharra azpimarratu du. EAJk "Euskadiren susperraldiaren" buru izan nahi duela esan du. “Lidergoa nahi dugu, gauzak ondo eginez aurrera egiteko, herri hau berriro zutik jartzeko, guztion artean gizarte justu bat eta nazio aske bat eraikitzeko”. Zentzu horretan, EAJk liderra izan nahi du “ekonomia suspertzeko, enplegua sortzeko eta gizarte-babeserako euskal sistema indartzeko; bakea, bizikidetza, elkarbizitza eta giza eskubideen defentsa eragiteko; eta estatus politiko berri batekin gure herriaren borondate politikoa eguneratzeko". Hori guztia gauzatzeko, EAJk "liderra" dauka, Iñigo Urkullu lehendakaria, eta "proiektu anbiziotsua eta errealista bat, euskal herritarren beharrei eta nahiei erantzuteko proposamen zehatzekin”, esan du Bakartxo Tejeriak.\nEKAINAk 30 | Hitzaldia\n2020.06.30_Andoni Ortuzar. Ekitaldia Zumarragan\nEKAINAk 30 | Intervención Iñigo Urkullu\n2020.06.30_Iñigo Urkullu. Ekitaldia Zumarragan


Bettino Craxi - Wikipedia, entziklopedia askea.\n1989ko uztailaren 25a - 1992ko apirilaren 30a\n1986ko abuztuaren 1a - 1987ko apirilaren 17a\n1984ko uztailaren 13a - 1984ko uztailaren 30a\n45. Italiako ministroen kontseiluko presidentea\n1983ko abuztuaren 4a - 1986ko abuztuaren 1a\n1979ko uztailaren 17a - 1983ko abuztuaren 4a\nMilan, 1934ko otsailaren 24a\nItaliako Erresuma (1934ko otsailaren 24a - 1946ko ekainaren 18a)\nItalia (1946ko ekainaren 18a - 2000ko urtarrilaren 19a)\nHammamet, 2000ko urtarrilaren 19a (65 urte)\nSai Baba of Shirdi (en)\nBettino Craxi (Milan, 1934ko otsailaren 24a - Hammamet, 2000ko urtarrilaren 19a) italiar politikaria izan zen. Italiako Alderdi Sozialistan (PSI) gazterik hasi zen militatzen, eta alderdiko batzorde zentraleko kide zen 23 urterekin. Diputatu hautatu zuten 1968an, eta PSIko presidente 1976an, alderdiak botoen % 10 ere lortzen ez zuen garaian.\nAlderdia berregituratu egin zuen, komunisten aurkako estrategiari ekin, eta 1983an Lehen ministro kargua eskuratu zuen. Agintera heltzean komunisten baztertze-politikari eutsi zion, eta Kristau Demokraziarekin osatu zituen koalizio-gobernuak. Sindikatuek gogor erantzun zioten bere politika ekonomikoari, eta greba asko egin ziren bere agintaldian. 1987an dimititu egin zuen, kristau-demokratekin izandako desadostasunengatik. 1993an utzi egin zuen PSIren gidaritza, hainbat ustelkeria kasutan nahastu baitzuten, eta Tunisiara alde egin zuen. Erbestean zegoela hamalau urteko espetxe zigorra ezarri zioten Italiako epaileek, ustelkeriagatik. 1998an indargabetu egin zuen Italiako Auzitegi Gorenak bere kontrako epai larriena. Erbestean, Tunisian, hil zen, 2000. urtean.\nWikimedia Commonsen badira fitxategi gehiago, gai hau dutenak: Bettino Craxi\nOrriaren azken aldaketa: 15 abuztua 2020, 18:03.


Eremu Psikosozialean esku-hartze eta prestakuntza hornitzaile espezializatu gisa, gure bezeroak Administrazioak (batez ere Aldundia eta Udalak) eta sektore pribatuko erakundeak (adineko pertsonen egoitzak gehienbat) dira.\nLahar Elkargoa eremu sozialeko kolektibo ezberdinekin lan egiten duen irabazi asmorik gabeko elkartea da, bere xedea kolektibo hauen beharrak, bere osotasunean, asetzeko parte hartu, bezeroen itxarobideak bete eta elkarteko pertsonen garapen eta ongizatea sustatzea delarik.\nBere eskuhartze eremuan erreferentzi erakunde bat, pertsonei (bezero, erabiltzaile eta langileei) erresponsabilitatez zuzendua eta berrikuntza eta etengabeko hobekuntzarekin konpromezua duten profesionalez osatua.\nErabiltzailea bere osotasunean kontutan izaten dugu, norbanakoari egokitutako eskuhartze bat eskainiaz.\nGure bezeroei zuzendurik gaude, bere beharrak kontutan hartuz eta bere eskaerei jarrera proaktiboz erantzunez.\nEntitateko pertsonetan konpetentzia teknikoa, ezagupenen berriztapena eta hedapena eta bere lanarekiko erresponsabilitatea baloratzen ditugu.\nElkartearen planak, ekintzak eta lorpenak gure motibazio eta itxaropen pertsonalen barruan barneratzen ditugu.\nJarrera berritzailea sustatzen dugu, arriskuak hartu eta errorea onartzea, hala nola elkarrekiko konfidantza eta lankidetza suposatzen duena.


Fundamentalismoa | rufino iraola garmendia\n← EGIA DA ERREGETASUNA\n[MN—157 ] EL CAMINO: INSISTIR EN LA ACTITUD DE LOS SEIS SERES HUMANOS →\nPublicado el noviembre 20, 2015\tpor kafarnaum\nAurreko artikuluan ukitu bat eman genion ‘Hemen’ aldizkariaren 47. aleari. Orain, hel diezaiogun orduan utzitakoari. Oroituko garenez, ‘fundamentalismoa’ zen gaia. Eta ohartuko gara, fundamentalismoa, bizitzako eremu guztietan izan daitekeela. Joxe Arregiren esanetan, munduan dena zalantzakor eta zalantzagarri bihurtzen denean, liburua da ziurtasun eta segurtasunaren euskarri. Erlijioak pisu soziala eta garrantzi kulturala galtzen dituenean, erakundeak autoritaterik gabe sentitzen direnean, arrazoimenak dogmak irentsi ezin dituenean, sineskizun zaharrek indarra galtzen dutenean (…), orduan josten ditu fundamentalismoak, begiak zorrotz eta tinko liburu sakratuetan. Heldu da hitzez hitzezko irakurketaren garaia\nFundamentalistarik fundamentalistena izanda ere ez dago, ordea, idatzi guztiak literalki irakurriko dituenik, interpretaziorik gabe onartuko dituenik. Zeren hala balitz, gauza absurduekin egingo luke topo: masaileko bat hartzen duzunean bestea eskaini, enborra eta lasto izpiarena, eta abar eta abar (propio ipini ditut bi adibide esajeratu). Idatzi guztien portzentaje handia hizkera sinboliko eta metaforikoa da, parabolak dira. Esanahi sakon eta jakinduriaz beteak. Horrela irakurrita bakarrik dute zentzua, horrela irakurrita bakarrik konekta dezakegu mezuarekin, bestela absurdo hutsak dira.\nMaria Jose Aranak, bere aldetik, ‘emakumea eta fundamentalismoa’ lantzen ditu. Mendebaldeko gizartean feminismoak egin duen aurrerakadaren ondoren, uste omen dugu emakumezkoei eraso egiten dien fundamentalismoa, soilik, islamikoa dela. Egia omen haiek gogorrago hartzen dituela beste batzuekin alderatuta, baina erlijioak, oro har, ez dira inoiz eraman ondo emakumezkoarekin: beti galtzaile izan dira, eta “ate” asko legoke, sartu eta gai honekin loturik dauden gauza ugari aztertzeko. Denek otzan eta mendetasunean eutsi nahi omen diete, Eskrituren irakurketa partziala, eta, sarritan, manipulatzailea eginik, maisu inspiratzaileen portaera liberatzaileak, garai hartako gizartearekiko, ahaztuta. Oso gauza jakingarriak esaten ditu emakumezkoak lehen komunitatean izan zuen rol eta eginkizunei buruz ere (propio ahaztuak). Gomendatzen dizuet.\nAzkenik, Ramon Miguel Viguriren artikula dator: “Zientifismoa fundamentalismo bezala eta fedearekiko eztabaida”. Hau, besteekin alderatuta, teoriko eta filosofikoagoa da. Orixek esango zukeen moduan, “legortxoa” eta “buruzkotxoa”. Baina saiatzea merezi duena.\nBai Horixe, DV: 151119\nEsta entrada fue publicada en 1 Artikulua/Prentsa y etiquetada 151119 BH. Guarda el enlace permanente.


NEIKER-Tecnaliak LAKI2018 -Lurreko Zientzien VIII. Biltzar Iberikoa antolatuko du | NEIKER-Tecnalia\nNEIKER-Tecnaliak LAKI2018 -Lurreko Zientzien VIII. Biltzar Iberikoa antolatuko du\nEkitaldia ekainaren 20tik 22ra izango da Donostian, eta baliabide horrek ekonomia iraunkor batean duen garrantzian sakonduko da.\n“Lurzorua, bioekonomiarako baliabide iraunkorra” izenburupean, NEIKER-Tecnalia, Nekazaritza Ikerketa eta Garapenerako Euskal Erakundeak, Euskal Herriko Unibertsitatearekin (EHU), Sociedade Portuguesa da Ciencia do Solorekin (SPCS) eta Nafarroako Unibertsitate Publikoarekin batera, Lurreko Zientzien Biltzar Iberikoaren zortzigarren edizioa jarri du abian, bi urtetik behin egiten den ekitaldia eta gai horretako nazioarteko adituak biltzen dituena. Aurten Gipuzkoan egingo da, ekainaren 20tik 22ra.\nKarbonoan baxua eta jatorri fosileko produktuetan oinarritzen ez den ekonomia zirkular bateko funtsezko zutabea den heinean, lurzoruak duen garrantziari arreta berezia jarriko zaio oraingo honetan, lehengaiak, elikagaiak eta energia modu iraunkorrean sortzeko gai baita.\nZentzu horretan, nazioartean ospea duten beste hizlari batzuen artean, ekitaldian Ingurumen Ikerketarako Helmholtz zentroko (UFZ) Ute Wollschläger doktorea izango da BonaRes azaltzeko, Alemaniako Gobernu Federalak bultzatutako egitasmoa lurzoruaren kudeaketan praktika iraunkorrak sustatzeko, emankortasuna bermatzeko eta biomasaren aprobetxamendu integrala egiteko.\nHalaber, Ana Alzolak, IHOBE zentroko ikertzaileak, “Lurzorua babesteko euskal estrategia” aurkeztuko du, eta Claudia Olazabalek, Europar Batasuneko ENV.B1 Unitateko buruak (Nekazaritza, Basoak eta Lurzoruak) ekitaldiari itxiera emango dio, lurzoruaren zientziak politikak eratzeko egindako ekarpenari helduz.\nEgoitza: Ignacio M. Barriola Zentroa, EHU, Donostia\nDatak: 2018ko ekainaren 20tik 22ra\nOnline izen ematea: CICS2018\nLurzoruen erabilera iraunkorra: basogintzako ekoizpen jasangarria areagotzea.\nLurzoruen funtzio hidrologikoa.\nLurzoruaren rola klima aldaketara egokitzeko eta arintzeko.\nLurzoruen babesa eta lehengoratzea.\nLurzoruak eta Gizartea.\nLurzoruen zerbitzu ekosistemikoak.\nLurzoruen genesia eta sailkapena.


BONBAZIA HANDIAN OSPATU DU ADRAK PERTSONA NAGUSIEN NAZIOARTEKO EGUNA - Clece\nClece / Komunikazioa / Albisteak / BONBAZIA HANDIAN OSPATU DU ADRAK PERTSONA NAGUSIEN NAZIOARTEKO EGUNA\nUrriaren 1ean Pertsona Nagusien Nazioarteko Eguna ospatzeko xedez, Pertsona nagusien IV. Astea ospatu dute Adra hirian. Horretarako, Adrako Udalak zenbait ekitaldi antolatu ditu Clecerekin batera. Ospakizunari hasiera eman zaio Adra hiriko Nagusien Egoitzan, eta bertan izan dira Manuel Cortés Adrako alkatea, Diego López Cleceren eskualdeko kudeatzailea, Maria Luisa Berenguer egoitzako zuzendaria eta hiriko beste pertsona ospetsu batzuk, zentroko erabiltzaileez eta profesionalez gain.\nAste horretan hainbat jarduera antolatu dira pertsona nagusien harreman sozialak sustatzeko nahiz gogo-aldartea eta jendetasuna hobetzeko xedez. Hala, antolatutako jardueren artean nabarmengarri dira gosari osasuntsu tradizionala, makillaje-lantegia, eskulanak, jausgailu-jolasa eta abar.\nHilaren 2an, asteazkenean, berrogeita hamar pertsona nagusi baino gehiago bidaiatu ziren Malagara, eta egokitutako bisitaz gozatu zuten. Hilaren 3an, ostegunean, pertsona nagusien omenezko gala bat antolatu zen Adrako kultur etxean. María Lozano kopla-abeslariak egin du emanaldirik nabariena.\nOspakizun mota horiek oso harrera ona izan dute eta pertsona nagusi ugarik parte hartu dute Adrako Pertsona Nagusien IV. Astean. Hala, horiek izan dira asteko arrakastaren gakoak.


Hamar urte iruditan oparo | Berria.eus\nBizigiro Hamar urte iruditan oparo\nHamar urte iruditan oparo\nGaur betetzen dira hamar urte Berria telebistak bere aurreneko bideoa Interneten jarri zuela. Ikus-entzunezkoen joera berrietara egokituz joan da urteotan.\nArgazkia: RAUL BOJAGO / ARGAZKI PRESS\n2017-02-16 / Urtzi Urkizu\nTestua eta hitza. Hitza eta testua dira oinarri euskarazko egunkarian. Paperean eta Interneten, baina, ez hori bakarrik. Ikus-entzunezko eskaintza egiten duen komunikabidea ere badelako BERRIA. Hamar urte dira gaur Berria telebistak lehen bideoa Interneten jarri zuela, eta, orduz geroztik, askotariko formatuak erabili ditu edukiak plazaratzeko. «Berria telebista, jaio zenetik, aurrera begira egon da», azaldu du Lara Madinabeitiak, Berria TBko bideogileak. 2007ko lehen bideoak egin eta gutxira hartu zuen telebistaren ardura Madinabeitiak. «2007 hartan, streaming teknologia ia-ia ez zen erabiltzen, eta BERRIAk berehala ekin zion zuzenekoak egiteari».\nHamar urteotan, dena den, aldaketa ugari gertatu dira Interneteko ikus-entzunezkoetan. Hori nabaritu da Berria TBren eskaintzan, Madinabeitiaren ustetan. «Hasi ginen bideogintza sinplea landuz. Hori garatuz joan ginen, erreportaje landuagoekin. Zuzeneko mahai inguruak egiten ere hasi ginen erredakzioan, baita bestelako saio batzuk ere, eta kazetarien bideo iruzkinak ere bai». Une esanguratsuetan zuzeneko solasaldiak egin ditu Berria TBk Andoaingo (Gipuzkoa) erredakzioan; esate baterako, ETAk 2011n su-etena iragarri zuen egunean bertan saio bat egin zuen, eta hurrengo goizean beste bat. Teknologia berrietara eta bideogintzako forma berrietara egokituz joan da Berria TB.\nEgunerokotasuneko gaiekin bideoak egiteaz gain, Berria TBk saio bereziak egin izan ditu urteotan. 2010. eta 2011. urteetan Esan ahala elkarrizketa eta mahai inguru saioa egin zuen, Digitalak ekoizpen etxearen laguntzarekin, Lasarte-Orian (Gipuzkoa).\n2012ko eta 2016ko Olinpiar Jokoetan Seigarren uztaia eguneroko saioa egin zuen. «Londresko jokoetan Unai Zubeldia eta Imanol Magro kazetariek telefono bidez egin zituzten zuzeneko konexioak. Riokoetan, Magrok eta Enekoitz Telleriak bideoak bidali zituzten». Berria telebistak beste komunikabide batzuekin elkarlaneko saioak ere ekoitzi ditu. 2012. urtean, Donostiako Zinemaldiari buruzko saioari ekin zion Hamaikarekin; orduz geroztik, goizero ematen dute Kursaaletik Zinemaldiko egunetan. Lagun berriak batu zaizkie elkarlanera: Irutxuloko Hitza, Gaztezulo eta Zinea.eus. Berria TBren beste elkarlan garrantzitsu bat 2015eko Korrika izan zen. Euskarazko komunikabide ugarik bat egin zuten —tartean, ETB—, elkarrekin Korrikaren hasiera eta amaiera egiteko.\nArgazki Press agentziak grabatzen dituen bideoak ere BERRIAren webgunean garrantzitsuak direla esan du telebistako arduradunak. Nabarmendu du, halaber, BERRIAko kazetariek egun lehen baino gehiago dutela buruan bideogintza edukiak plazaratzerako orduan: «Kazetariek argi dute papera hor dagoela, baina horri bideo batek lagun diezaiokeela bai iruzkin baten bidez bai, eta lan bat iragartzeko edo gai bat hitz gutxirekin laburtzeko ere». Egun, esate baterako, Ekonomia saileko kazetariek Ekonominutua egiten dute astero. «Horrelako bideo laburrek ondo funtzionatzen dute sare sozialetan». Zuzenekoak egiteko, bestalde, joera berrietara egokitzen ari da Berria TB. «Zuzeneko luzeak egiteko, Youtube erabiltzen dugu. Zuzeneko laburrak egiteko, berriz, Facebook Livekin ari gara. Ukaezina da Facebookek alor horretan gorakada handia izan duela azken aldian».\nBide berriak sortzen direnean probatu egin behar direla uste du Madinabeitiak: «Esperimentatu egin behar da. Batzuetan funtzionatuko du, eta besteetan, ez. Baina gure esku badago, saiatuko gara». Aurrera begira, bideogileari iruditzen zaio erredakzioko kazetariak gero eta gehiago inplikatuko direla ikus-entzunezko edukietan. «Iruditzen zait gero eta uztartuago joango direla papera eta telebista».


kritiken hemeroteka » Belarraren gozoa\n« Kasualitateaz | Zinema gidoiaren jariakortasuna »\nBelarraren ahoa / Harkaitz Cano / Alberdania, 2004\nBelarraren gozoa Aritz Galarraga / Gara, 2005-02-26\nEntziklopedietako orrialdeek kontrakoa dioten arren, imajina dezagun Hitler ez zela 1945. urtean hil. Imajina dezagun Europa osoaren jabe egin ondoren, bederatzi guda-ontziz osaturiko ontzidiaren buru, itsaso zabala zeharkatzen ari dela Amerika mendean hartzeko asmoz. Entziklopedietako orrialdeek haren aipamenik egin ez arren, imajina dezagun Olivier izeneko polizoi frantziarrak antzeko bidea egin zuela, zenbait hamarkada lehenago, Amerikan bizimodu duinagoa eskuratzeko asmotan. Hau guztia imajinatuta, ez zaigu zaila egingo polizoiak Askatasun Anderea zeraman barkuan eta, are gehiago, Askatasun Anderearen buruan bertan bidaiatu zuela imajinatzea.\nBi pertsonaia hauen istorioak tartekatuz eman dio hasiera Harkaitz Canok bere hirugarren eleberriari. “Pasaia Blues” argitaratu zenetik bost urtera, eta bitarte horretan genero ezberdinetako literatur lan ugari publikatu ondoren, irudimena gainezka duen lana aurkeztu zigun iaz. Bagenuen, bai, Canoren prosa maite dugunok, bere narrazio luze berri bat irakurtzeko apeta eta, azkenik, Belarraren ahoarekin nahia asebetetzeko aukera izan dugu. Nobelatzat, nobela laburtzat, aurkeztua izan den arren, ipuin luzearen traza hartu diot nik, oraindik bien arteko aldea zein den erabat argi ez badut ere. Esan nahi dudana da aurretik argitaratuak zituen ipuin bildumen oihartzuna ozenago nabaritu diodala lan berriari, kidetasun handiagoa narrazio laburrekin, nolabait, bi narrazio luzeekin baino.\nHasierako paragrafoan aipatu bezala, Adolf (Hitler) eta Olivierren istorioak paraleloan garatzen dira, puntu batean elkartu egiten diren arte. Idazleak, sarkasmo dosi batez, historian izan den tirano handienetakoari Gizon Txikia deitu dio. Eta Olivier langile anonimoaren deitura Legrand dela erabaki. Gizon Txikia eta Olivier Legrand, beraz. Liburuari sarrera egiten dion testutxoan aipatzen den bezala, “hutsaren pareko begitantzen da heroiaren estatua eta handitasunez betea gizon arruntaren sega-lan apala”. Bi hauen artean, berriz, Charles Chaplin komediantea, Gizon Txikiari loa galarazten dion komediantea eta Legrand gizon arruntari bizitza luzatzen dion komediantea. Paraleloan doazen bi ibaiak itsaso berean elkartzea bideratzen duen komediantea.\nKontakizunean zehar aske darabil Canok irudimena. Hari nagusien originaltasunaz gain, kapaz da edozein ideiari heldu eta, matazari tiraka egiten zaion moduan irudia luzatu eta luzatzeko, istorio nagusiaren tripetan istorio berriak asmatzeko. “Munduak geruzatan eraikitzen dira”, dio idazleak. Esaldi eta ideia aberatsez josia, esan daiteke liburua arin irakurtzen dela, baina ez da, inolaz ere, arinkeriatan galtzen. Erraz irakurtzeak, kasu honetan, ez baitu esan nahi liburua erraz ahantziko dugunik. Harkaitz Canok bere-berea duen umoreak blaitzen du liburu osoa: umore zirikatzaile eta, era berean, gazi-gozoak borobiltzen du narrazio poetiko eder hau, hitzen botere baltsamikoa errebindikatzearekin batera, txikitasunaren eta askatasun pertsonalaren aldeko hautua egiten duen lan eder hau.\nBelarraren ahoa aiztoarena baino zorrotzagoa izan arren, Belarraren ahoak beste zerbait iradokitzen digu, belarraren alde gozoa, belarretan luze etzan eta, belar ziria ahoan, liburuaren orrialdeak banan-banan gozo irakurtzeko gonbita luzatzen digu. Amaitzeko, Chaplinen hitzak, liburuaren nondik norakoa bikain islatzen duten hitzak: “Izan ere, beti daude bi film: egin zena, eta bidean geratu zena. Bigarrena izaten da onena, ia beti”.


Plasma Metal Pipe Cutter Machine, CNC metalezko hodi ebaketa makina altzairu arina mozteko sugarra mozteko, altzairu karbono altua, altzairu herdoilgaitza, aluminioa, kobrea eta beste metal ez-burdinak moztu Plasma ebaketa; Behar bezala konfiguratu daiteke, beraz, industria, hala nola, makineria, automobilgintza, ontziola, petrokimika, gerra industria, metalurgia, aeroespaziala, galdaragintza eta presio ontzia, lokomotora, etab.\nTxapa prozesatzeko, hitz egiteko, eta abar egiteko, eta publizitate-ekipamenduetarako (hutsean moldura makina, grabatu makina, slotting makina, eta abar) egokiak dira publizitatearen prozesatzeko lerroaren eraketa. Artisau tradizionalen prozesatzeko eraginkortasuna baino dozenaka aldiz handiagoa.\nGaur egun, kanalizazioen gurutzaketa lineako ebaketa oso zabalduta dago industria askotan, esate baterako, altzairuzko egiturako ingeniaritza, altzairu herdoilgaitzezko baranda, baranda, kanalizazio ingeniaritza, itsasontzien irteerak, autopistako pabiloia, oihalezko rack, truss eszenikoa, jolastokia handikoa, kirol instalazioak, altzairu herdoilgaitzezko altzariak, bizikleta markoa, motozikleten markoa, automobil markoa, gailu medikoa eta abar.\nLaneko pieza dimentsio handia da eskuz moztuta. Behin artezketa eskatzen du. Eraginkortasun baxua, kostu altua eta soldadura kalitate eskasa eragiten ditu normalean. Arku makina tradizionala zabala eta garestia da. Moldeak maiz aldatu behar dira eta 60 mm-ko diametroa duten altzairuzko kanalizazioa moztu beharra dago. Ez dago arku ahoaren gaineko zurrunbilarik, gainazalaren gaineko soluzioaren edertasun faltak eta soldaduren irmotasun falta ere eragiten du.\nCBW100 kanalizazioen gurutzaketa ebaketa-makina / arku ebaketa-makina ebaketa tradizionalak sortzen dituen arazoak konpontzen ditu. Laua, arku eta zirrikitua mozteko gai da, azkar egiten du lan (ebaketa abiadura azkarrena 3 segundotan izan daiteke laua edo arkua den ala ez). Arku edozein angelutan moztu ahal izango du zehaztasunez moldeak gabe, funtzionamendu erraza, programazio erraza, ebaki iraunkorrak eta leunak.\n# 1. Eraginkortasun handia. Ebaketa abiadura azkarrena 3 segundotan izan daiteke laua edo arkua den ala ez\n# 2. Funtzio anitzeko alderdiak. Makina batean laua, arku eta zirrikitua mozteko gai da\n# 3. Funtzionamendu erraza, programazio erraza, kalkulu konplexua ez\n# 4. Ez dago behar moldeak, mantentze berezirik ez\n# 5. Ebakidura lisoa, soldadurako soldadura indartsuekin\n# 6. iraunkorrak; 3-5 orduko iraupena du erabilera arruntan\nProduktu berria CNC eramangarria plasma altzairu herdoilgaitzezko kanalizazioa ebaketa makina\nHandizkako cnc pipe hodi plasma ebaketa makina\nAgentea nahi eta pipa profesionala Beijing starfire cnc plasma ebaketa-makina\nHandizkako Taiwan eramangarria CNC Gasaren hodiaren profila plasma ebaketa-makina\nFabrikako hornidura 2000 * 3000mm 2030 cnc plasma ebaketa-makina kanalizazioetarako\nKarbonozko metalezko hodi kanalizazio kanaleko CNC ebaketa makina\n2018 New Portable type Plasma Metal Pipe Cutter Machine, CNC metal hose cutting machine\nhornitu metal cnc router / metal plasma fitxa cnc kanalizazio profila ebaketa makina\nCNC eramangarri plasma sugarra kanalizazioa ebaketa makina Txinatik fabrika prezioa\ncnc Portable plasma hose cutting machine, pipe holes cutting machine\nPipe zilindrikoa plasma makina altzairuzko metalezko burdinazko altzairu herdoilgaitza\nCNC Plasma Altzairu herdoilgaitza Pipe ebaketa makina\nCNC eramangarri kanalizazio automatikoko plasma ebaketa makina\nAgentek plaka eta hoditeria plasma ebaketa makina CNC plasma ebakitzailea nahi zuen\nCNC automatikoa Altzairu herdoilgaitzezko kanalizazioa ebaketa makina Plasma ebaketa makina\nPrezio merkeak kobrezko hodi / burdinazko kanalizazioa / altzairu herdoilgaitzezko kanalizazioa taiwan cnc plasma ebaketa makina\nCnc plasma ebakitzailea / hodi laua, biribildutako altzairuzko kanalizazioa, cnc plasma ebaketa-makina\nBi metalezko xafla eta kanalizazio metalikoa CNC ebaketa-makina, plasma bidezko ebaketa eta oxy-fuel erregulagailua lantzeko\nHobby 1500 * 3000mm kanalizazioa CNC plasma ebaketa-makina\ncnc plasma metalezko kanalizazioa mozteko makina metalezko hodi plastikozko ebakitzailea\nKostu baxuko zentral plasma kanalizazioa mozteko makina stockean\nplasma CNC automatikoa ebaki, table metal ebaketa makina\nMarka berria 1.5M 3M eramangarrirako Area CNC Plasma Flame Makina ebaketa\naluminio sendoa, gurutze beam gantry cnc plasma mozteko ebaketa makina CE / ISO\nPortable CNC plasma cutting machine for, ss, aluminiozko profila, Prezio Onenaren\nTxinan egindako CNC plasma metalezko ebaketa makina eginda, plaka eta metal borobilera


Luis Eduardo Aute eta Joan Isaacen kontzertua, bertan behera « Donostia Kultura\nsábado 04 de diciembre de 2010 por donostiakultura en Albisteak\tGaur, abenduak 4, iluntzeko 20:00etan Lugaritz Kultur Etxeko Imanol Larzabal Aretoan Joan Isaacek eta Luis Eduardo Autek eman beharreko kontzertua bertan behera geratu da, Luis Eduardo Autek, aire-kontrolatzaileen auzia dela eta, ezin izan duelako abioirik hartu. Hori dela-eta, Donostia Kulturak barkamena eskatu nahi du sortutako eragozpenengatik.\nSarreren itzulketei dagokienez, sarrerak erosteko erabilitako kanal beraren bitartez itzuliko dira. Kutxaren kanalen bidez (TeleKutxa, ServiKutxa eta www.kutxa.net) erosi zituztenei, automatikoki itzuliko zaie dirua. Leihatila ezberdinetan erositako sarrerak, aldiz, aipatu leihatiletan itzuliko dira abenduaren 9tik aurrera.\nTags: lugaritz, musika Deja un comentario Cancelar respuesta


BideOtik 2020: Amaiera (bi zatitan banatutako topaketa) - Kulturklik\nBideOtik 2020: Amaiera (bi zatitan banatutako topaketa)\nBIdeOtik, ikus-entzunezko bestelako narrazioei begira programak bi zatitan banatutako topaketa batekin amaituko du aurtengo edizioa. Horrela, autore bakoitzak bere proiektuaren sorkuntza-prozesuak partekatuko ditu ikusleekin, aurkezpen eta solasaldi baten bidez.\nLehen zatian, emakumeen hainbat begiradaren berri izango dugu, honako film hauekin: Una dedicatoria a lo bestia (2019), 'nucbeade colectivo' (Quiela Nuc eta Andrea Beade); Patchwork, María Manero; eta Capas (2018), Celia Dosal eta Roxana Popelka. Hainbat emakume-belaunaldik mundua nola ikusten duten jakingo dugu, zer prismatatik eta zer kezkarekin. Gure bizitzako hainbat etapatan ileak duen garrantzia izan daiteke, edo gibel-transplante baten inguruko bizipenak. Eta, ia azterketa arkeologiko gisa, San Fernando de Henareseko (Madril) Emakumea Babesteko Patronatuan errepresioa jasandako emakumeen esperientziak, beldurrak eta kezkak zein izan ziren jakingo dugu. Zentro hori 1940ko hamarkadan ireki zen eta 1985ean itxi zituen ateak.\nBigarren zatian, Oskar Alegria zuzendari euskaldunaren azken film luzearen estreinaldia izango da, BIdeOtik programari amaiera emateko: Zumiriki (2019). Bizitzari buruz berriz hausnartzeko eta naturarekin adiskidetzeko film irudimentsu eta iradokitzaile honek ikusleen txaloak jaso zituen Veneziako azken Mostran.\nBideOtik joan den otsailaren 4an hasi zen, Raúl de la Fuenteren Woman (2019), Víctor Suarezen Brothers in Syria (2018) eta Natxo Leuzaren Born in Gambia (2019) filmekin, errepresio- eta indarkeria-egoera etengabean bizi diren herrien errealitatea erakutsiz. Gero, Caroline Reucker-en Le ciel la terre et l´homme (2018) filmean, Marokoko basamortuan bizi diren familien bizimodu nomada ikusi genuen, eta Laura Garcíaren eta Inés Peris Mestreren [M]otherhood (2018) filmean, amatasunik ezaren normalizazioaren aldarria. Jorge Moneo –Orbainak (2019)– eta Oier Fuentes –Azken saskia (2017) eta Gogor atzea (2018)– euskal bideo-egileek iraganeko belaunaldien oroitzapenak eta bizipenak berreskuratu zituzten; eta Andrómedas (2019) filmean, Clara Sanzek eguneroko bizitzako eta orekako kontuak erakutsi zituen. Martxoaren 10ean, Marc Serena zuzendariak, El escritor de un país sin librerías (2019) lanarekin, Ekuatore Gineako errealitatean sartu gituen, Afrikako herrialde isolatuenetako batean, duela 50 urte kolonia espainiarra izateari utzi ondoren.\nSARRERAK: LASTER SALGAI ZINEMA-LEIHATILAN ETA GOLEM.ES-EN.


Google Places Google Plusekin fusionatu da - adaki\nJoan den astean, Googlek, Places zerbitzua Google Plus Places izeneko plataforma berri bategatik ordezkatu zuen. Google Plus sare sozialaren ezkerraldean kokatuko da atal berri hau eta leku zehatzak ezagutzeko eta partekatzeko balioko du. Bertako museo, ostatu, jatetxe eta toki zehatz batean klikatuz gero, Google Plus Places orrialde berrira joango zinateke; bertan, Zagateko puntuazioak (Googlek irailean eskuratutako jatetxeen gida), argazkiak, informazio zehatza eta lekua ezagutzen duten erabiltzaileen iritziak lor daitezke. Googleko erabiltzaileek emaitza hauek erabiltzeko aukera izango dute bai bilaketa bat egindakoan eta baita Google Maps erabiltzerakoan ere.


Nola identifikatu autoaren akatsak autoaren zarataren bidez-Albistegi zentroa-NINGBO SUNSOUL AUTO ACCESSORIES CO., LTD\nNola identifikatu autoaren akatsak autoaren zarataren bidez\nDenbora: 2020-08-27 Hits: 74\nG: Nola erabaki autoa noiz konpondu behar den?\nErantzuna: Besterik gabe, behin zure autoa ezagutzen duzunean eta autoaren funtzionamendua eta soinua baldintza normal guztietan ulertu ondoren, zarata edo errendimendu arazo berriek abisu seinalea emango dizute.\nZarata berria edo anormala autoaren matxuraren adierazle izan ohi da. Adibidez, zurrunbilo baxuko soinuak errodamenduen hutsegitea izan daiteke edo pneumatikoen arazoa izan daiteke; garrasi-soinuak balazta-pastelak ordezkatu edo gerrikoa askatu beharra dagoela adieraz dezake. Matxura deskribatzerakoan, argi azaldu zarata eragin duen kausa edo ekintza.\nErrendimendu galera edo zarata izateaz gain, arbeleko seinale adierazlea baztertu ezin daitekeen beste leku bat da. Bolantea estutu egiten dela sentitzen baduzu, autoa alde batera okertuta edo bibrazio anormalak gidatzen ari zaren bitartean abiadura tarte jakin batean, pneumatikoak egiaztatu edo gurpilak orekatu eta kokatu behar dituzu. Arazo horiek aurkitu berri diren denboran konponketak egiteak hutsegitea zabaltzen jarraitzea saihestu dezake eta galera handiagoak ekidin.\nBalaztatzeko sistemarekin (balazta) lotutako gaiei arreta berezia eskaintzea merezi du, hala nola zarata edo bibrazioak balaztatzerakoan. Balaztatze-sistemak oso harreman estua du gidatzeko segurtasunarekin, hutsegite horiek alde batera uztea arrisku pertsonalak hartzea da.\nGainera, arreta jarri autoa ondo abiatzen den ala ez jakiteko. Autoa martxan jartzeko zailtasunak izaten hasten bada, joan kontzesiora garaiz ikuskatzera.\nG: Zein dira autoaren mantenimendu mota nagusiak?\nErantzuna: normalean hitz egiten dugun autoaren mantentze-lana, batez ere, autoaren egoera tekniko ona mantentzea eta autoaren bizitza luzatzea da. Hiru alderdi hauek daude batez ere:\n1. Autoaren karrozeria mantentzea. Autoen karrozeriaren mantentze-lanak autoen edertasunari deitzeko ere erabiltzen da. Helburu nagusia autoaren karrozeriari eta autoaren karrozeriari oxidazio eta korrosio mota guztiak kentzea da, eta gero babestea, ahal den neurrian autoaren "edertasuna" nabarmentzeko. Batez ere, honakoak biltzen ditu: autoen pintura mantentzea, kuxinaren alfonbren mantentzea, parpailak, autoaren gonaren mantentzea, instrumentuen panelen mantentzea, galbanizazio prozesuen mantentzea, larruaren eta plastikoaren mantenimendua, pneumatikoak, gurpilen mantentzea, haizetakoa mantentzea, xasisaren mantentzea, motorraren itxura mantentzea, etab.\n2. Autoan mantentzea. Autoaren karrozeriaren mantentze-lanek autoa gaztea mantentzea dute helburu, autoaren mantentze-lanen helburua konponketa handirik egin gabe ehunka mila kilometro egin ahal izatea da eta autoa egoera tekniko onean dagoela ziurtatzea. Honako hauek biltzen ditu batez ere: lubrifikazio sistema, erregai sistema, hozte sistema, balazta sistema, karburadorearen (erregai injektorea) mantentzea, etab.\n3. Autoaren karrozeria berritzea. Esaterako, marra sakonen diagnostikoa eta tratamendua, material anitzeko parpailak konpontzea, gurpileko zauri gogorrak konpontzea (estalkia), larrua eta zuntz kimikoen materialak berritzea, motorraren kolorea berritzea, etab.\naurreko: Nola azkar hoztu autoa udan\nHurrengoa: Mantenu ona, autoa gehiago biziko da


Losada | HORTZ KLINIKA ARETXABALETAN - Losada\nHORTZ KLINIKA ARETXABALETAN\nDurana hortz-klinika, pareta medianeroen arteko eraikin bateko beheko solairuan kokatzen da. Bere forma laukizuzena eta oso luzea da, korridore luze batek kabina eta gela guztietara eramaten gaitu. Espazio honetan, zeharkako argia garrantzi handia du, konfortaren sentsazioa emanez. Erabilitako material nagusienak, zur multikapa eta beira dira, kabinen mamparen konfiguraziorako.\nPROIEKTUA_ ENEKO FERNANDEZ MARIN\nOBRAREN GAUZATZEA_ LOSADA OBRAK DISEINU


Mauriziaren indarra dantzara ekarrita — dantzan.eus\nHemen zaude: Hasiera › Hemeroteka › Mauriziaren indarra dantzara ekarrita\nMauriziaren indarra dantzara ekarrita\nEdu Muruamendiaraz bergararrak zuzentzen duen Aukeran dantza konpainiak Maurizia izeneko ikuskizuna taularatuko du bihar, zapatua, 20:30ean Udal Pilotalekuan. Arrakasta handia izaten ari den emanaldia doan ikusteko aukera izango da sanmartinetan.\nSan Martin jaietako egitarauaren baitan, ikuskizun berezia izango da bihar, hilak 9, Udal Pilotalekuan. 20:30ean, Edu Muruamendiaraz bergararrak zuzentzen duen Aukera dantza talde entzutetsuak Maurizia obra eskainiko du.\nMaurizia Aldeiturriaga pandero jole zeberioztarrarengandik dator emanaldiaren izena. Hain zuzen, bera izan da inspirazio iturri: "Euskal Herrian ikono bihurtu da Maurizia, eta bera oinarri hartuta, emakume guztiei omenaldi txiki bat egin nahi izan diegu". Zuzendariaren iritziz, Aldeiturriagak balore edo ezaugarri ugari betetzen ditu: "Langilea, ama, egiten zuenagatik pasioa, guda bat pasatu izana... Mauriziak guztiak betetzen zituen".\nBada, panderoak presentzia garrantzitsua du Aukeraren emanaldian, eta hori taldearendako erronka bat izan da, Muruamendiarazek dioenez: "Lehenbizi panderoa jotzen ikasi behar izan genuen, eta ondoren bere musikarekin dantza egiten".\nHala, lana suposatu duen arren, emaitza polita dela uste du, eta dio behin edo behin esan diotela "bazela ordua" panderoari daukan garrantzia aitortzeko. "Panderoak esanahi desberdinak izan ditzake. Ez da musika instrumentu bat soilik, istorio guztian zehar badu bere garrantzia".\nBeti bezala, jantziek eta estetikak ere garrantzia handia daukate Aukeranen emanaldi honetan ere, eta euskal jantzi tradizionalak izango dira protagonista, beti ere ikuskizunari egokitutako ezaugarriekin.\nMuruamendiarazendako "berezia" omen da beti norbere herrian ikuskizuna eskaintzea, eta are gehiago, Maurizia izaten ari den arrakastarekin.\n2016ko Loraldia festibalean estreinatu zuten, eta bertan "sekulako arrakasta" izan zuela dio zuzendariak: "Hamar minutuko txalo zaparrada eskaini ziguten". Geroztik, hamar bat emanaldi egin dituzte, guztiak ere arrakastatsuak.\nHala, Bergarakoaren ostean beste zortzi bat emanaldi ere emango dituzte. Beraz, "oso pozik" omen daude, emanaldi dezente izaten ari direlako, eta, gainera, "lehenago sartzen ez ginen tokietara iristea" lortu dutelako. Aurten, gainera, Aukeran konpainia bere 20. urteurrena ospatzen ari da, eta horren bueltan emanaldi berezi bat prestatzen ere badabiltza.\nZuzendariak herritarrak gonbidatu ditu ikuskizunera gerturatu daitezen.\nBEREZIA: Bergarako San Martin Jaiak 2017


GuraSOS, erraustegiaren eraginaren kezkak batzen duen guraso taldea • ZUZEU\nGuraSOS, erraustegiaren eraginaren kezkak batzen duen guraso taldea sortu da\nGuraSOS taldea sortu da. Gipuzkoako guraso hainbatek gure kezka agertu dugu Zubietan egitekoak diren erraustegiak gure seme-alaben osasunean izango duen eraginagatik.\nInteres politiko edo ekonomikoak albo batera utziz, ideologia eta mundu ezberdinetako kideen elkarlanetik sortu da GuraSOS, eta gure seme-alaben osasuna babestea dugu helburu. Gaur egun osasuna guztiz bermatuta ez dagoelako, eta prebentzio eta babes printzipioetan oinarrituz, erraustegiaren asmoa alde batera uztea eskatzen dugu. GuraSOS-en asmoa informazioa jaso eta zabaltzea eta aurkeztu dugun manifestuaren aldeko sinadurak biltzea da Gipuzkoako Foru Aldundira eramateko.\nEkimenaren informazio guztia eta atxikimenduak emateko: www.gurasos.org\nGuraSOS, erraustegiaren eraginaren kezkak batzen duen guraso taldea sortu daGuraSOS, erraustegiaren eraginaren kezkak batzen duen guraso taldea sortu da\nZuek bezalako guraso, aiton-amon eta osaba-izeba gara, kezkatuta gaudenak Zubietan egitekoa diren erraustegiak gure osasunean, eta bereziki umeengan, izango duen eraginengatik.\nGuk ez dugu interes politiko edo ekonomikorik, bakar-bakarrik gure seme-alabak babestu nahi ditugu: ez dugu beren osasuna arriskuan jartzerik onartzen. Horregatik, arazoari emango zaion irtenbideak, gaur egun gipuzkoarron eta bereziki gure seme-alaben osasunerako berme nahikorik ematen ez duenez, erraustegiaren asmoa alde batera uztea eskatzen dugu.\nBeraz, GuraSOS ideologia eta mundu ezberdinetako kideen elkarlanetik sortu da, eta etorkizunean kide guztion elkargune izan nahi du. Elkartzen gaituena, gure txiki eta gaztetxoen osasuna babestea, ezberdintasun guztien gainetik baitago.\n2) Eusko Jaurlaritzak 30 km-ko diametrodun “eragin-eremu” bat onartzen du. Hala adierazten da erraustegiak ingurumenean duen eraginari buruzko adierazpenean jasotzen den kutsaduraren sakabanatze-atmosferikoaren azterketan. Eta “eragin-eremu” honetan 200 hezkuntza-zentro daude, besteak beste, zuen askoren umeena. Donostiako ospitale gunea eta Onkologikoa ere “eragin-eremu” honen barnean aurkitzen da.\nEkimenaren informazio guztia eta atxikimenduak emateko:\nerraustegia, gurasoak, haurrak, kezkak, kutsadura, osasuna


Arrakalak Esa inguruan. | Irudia: NG\nEbroren konfederazioak eskuin magalaren mugimendua geldiarazteko lanen arrakasta azpimarratu zuen duela egun gutxi. Horiei esker segurtasuna bermatuta zegoela. Gainera, "ikerlari independiente" batzuek egindako ikerlan berriak ere aurkeztu ditu. Guztiak Esako urtegia handitzearen aldekoak.\nBaina errealitatea da Erakunde Ofizialek agindutakoaren kontrakoa ari dela gertatzen. Eta horren harira Yesa+No plataformako kideek eta Zangozako Udalak segurtasuna aldarrikatzen jarraitzen dute. Eta hori bermatzeko modu bakarra urtegia handitzeko lanak bertan behera utzi eta urtegia segurtasun-maila bateraino hustea dela adierazi dute.


Ezpala Gaztetxearen desalojoaren aurrean Tolosaldeko AAM - - Tolosaldeko ataria\nTolosaldeko AAM 2016-01-18 16:22\nTolosako Ezpala Gaztetxearen desalojoari, beste eraikin baten okupazioarekin erantzun nahi izan dio Tolosako Gazte Asanbladak. Zipaioak txantxetarako gogorik ez eta bortizki desegin zuten lurrean harresi modura, eserita zeuden gazteak.\nHatzak sudurretan sartuz. Borrekin, gazteen gorputzak kolpatuz. Jendea arrastaka… Gazteria zapalduz!\nIdentifikatuak izan ziren den denak, horrek ekarri dezakeenarekin. Hu da, isunak,epaiketak…\nGuzti honen aurrean, Tolosaldeko Amnistiaren aldeko eta Errepresioaren aurkako Mugimenduak, alde batetik Gazteriak erakutsitako duintasuna eta borrokarako grina txalotzen eta babesten du. Autogestioan sinistuz, euren ametsa tinko defendatu dute zapaltzaileen aurrean. Aupa zuek!\nBeste aldetik, EAJren polizia armatuaren jarrera bortitza salatu nahi dugu, baita EAJren agindupean dagoen Tolosako Udalaren isiltasun konplizea. Gazteri errebelde baten aurrean, hauen odola isurtzea aukeratu duzue. Ez dugu ahaztuko ezta barkatuko ere!\nGora Euskal Gazteri Errebeldea!


Bobby sands - Librería Nevada\nO'hearn, Denis / Iriondo Yarza, Aitzol / Men\nBera eta beste bederatzi burkide heriotzeraino eraman zuen borrokak mundu mailako ikono bihurtu zuen. Hala ere, Denis OHearnek biografia hau idatzi zuen arte ezer gutxi genekien haren bizitzaz. Orriotan, gazte engaiatu baten bizitza kausitzen dugu, West Belfasteko kaleetatik mugimendu errepublikanoko zuzendaritzara eraman zuen ibilbide koherente eta eskuzabala. Bobby Sands eredu izan da mundu osoko borrokalarientzat; hona hemen iraultzaile handi baten bizitzaeta duintasun-testigantza.


Actualizado 2019/06/24 16:44:37 CET\nLiteratur lehiaketa bateko irabazleak.BILBOKO UDALA - Archivo\nBlas de Otero Bilboko Hiria Poesia Lehiaketako 2018ko edizioan saritutako poema liburuak eta Gabriel Aresti Ipuin Lehiaketako 2017ko eta 2018ko edizioetan euskarazko eta gaztelaniazko modalitateetan saritutako ipuinak argitaratu berri ditu Bilboko Udalak, Erein eta Devenir argitaletxeekin batera, liburugintza eta literatur sorkuntza sustatzeko jardueren baitan.\nHorrela, Bilboko Udalak jakinarazi duenez, alde batetik, Paloma Rodriguez idazle eta Euskal Herriko Unibertsitateko (EHU) irakaslearen "Oroimenaren Xaflakortasunaz" lana kaleratu du. Epaimahaiak "ohikoa ez den poesia sorkuntza" baloratu zuen, bere bertute nagusiak "iradokizuna eta gaien batasuna" izanik.\nGaztelaniazko modalitateari dagokionez, Angela Alvarez poeta madrildarraren "Palabra vegetal" lana izan zen saritua, "idazketa aztertzailearen plastikotasuna azpimarratzen duen lana, hitza errealitateen sortzaile gisa agertuz".\nGabriel Aresti Ipuin Lehiaketari dagokionez, euskaraz idatzitako ipuinen modalitatean, 2017an eta 2018an saritutako ipuinak hauek dira: Amaia Lekunberriren "Ezkontza" eta Gilen Mejutoren "Mutxikina eta zuztarra". "Ezkontza" lanaren kasuan, epaimahaiaren iritziz ipuin "freskoa eta ausarta" da. Orijinaltasuna eta punturik erabili gabe oso lerroalde luzeak idazteko zailtasuna ere baloratu zen. Gilen Mejutoren kontakizunari dagokionez, gauza txiki-txiki eta arrunta, unibertso txiki eta erakargarria, orijinaltasun handiz sortzean egileak erakutsi zuen meritua saritu zuen epaimahaiak.\nBi edizioetako accesitak hauek dira: Aritz Gorrotxategiren "Burua leihoan jarrita" eta Nerea Arrienen "Matrioska" 2017an, eta Garazi Esnaolaren "Teilatupean zoro dantzan" eta Juan Luis Zabalaren "N-634" 2018an.\nGaztelaniazko liburukiak 2017an eta 2018an saritutako ipuinak jasotzen ditu: Marcelo Britos idazle eta literatura irakasle argentinarraren "Vienen" eta Cadizko Antonio Tocornalen "Cundi Macundi" kontakizunak dira. Sariketan emandako lau accesitekin osatu da liburua: Mariano Catoniren "El caso del niño basura", Jack Babiloniren "El recién perforado cráneo de los pecaríes", Hector Prahimen "Aflicción" eta Manuel Moya Escobarren "Que amanecía".\nLau liburuak salgai daude jada liburu dendetan, eta eskuragarri Bilboko Udal Liburutegi Sarean. Blas de Otero Bilboko Hiria Poesia Saria eta Gabriel Aresti Ipuin Lehiaketa urtero antolatzen ditu Bilboko Udaleko Kultura Sailak, literatur jarduera eta talentu berrien agerpena sustatzeko eta bi egile bilbotarren oroimena eta lana bizirik eusteko.